text:
Isomo ryo mu Ibaruwa yandikiwe Abahebureyi 12,1-4
Bavandimwe, natwe rero, ubwo duhagarikiwe n’inteko ingana ityo y’ababaye intwari mu kwemera, nitwigobotore imizigo idushikamiye n’icyaha gihora kiducogoza, maze tuboneze inzira ubutagerura mu ntambara twahamagariwe, duhanze amaso Yezu, We ntangiriro n’iherezo ry’ukwemera kwacu, We wemeye guhara ibyishimo byari bimukwiye, akiyumanganya umusaraba adatinya ko byamuviramo ikimwaro, nuko kuva ubwo akicara iburyo bw’intebe y’Imana. Koko nimutekereze uwababajwe cyane n’abanyabyaha bari bamwibasiye, agira ngo imitima yanyu itazacogozwa n’ukwiheba. Ntimurarwana bigeze aho kuvushwa amaraso mu ntambara y’icyaha murimo.


c: text/html

text:
Isomo rya 1: Daniyeli 13,1-9.15-17.19-30.33
Hari umugabo wari utuye i Babiloni, akitwa Yoyakimu. Yari yarashakanye n’umugore witwaga Suzana, umukobwa wa Helikiya, akagira uburanga kandi akubaha Imana, kuko ababyeyi be bari intungane, bakaba barareze umukobwa wabo bakurikije Amategeko ya Musa. Yoyakimu yari umukungu cyane akagira n’ubusitani hafi y’urugo rwe; Abayahudi bakaza iwe kenshi kuko bamushimaga kuruta abandi bose. Uwo mwaka, bari baratoye muri rubanda abasaza babiri bashyirwaho kuba abacamanza, ari bo ijambo rya Nyagasani rivugaho riti «Ubugome bwakomotse ku basaza n’abacamanza bo muri Babiloni, bigeze gutegeka imbaga.» Abo bantu bagendereraga kenshi urugo rwa Yoyakimu, ababaga bafite imanza bose bakahabasanga. Igihe rubanda rwabaga rwikubuye ahagana ku manywa y’ihangu, Suzana yazaga gutembera mu busitani bw’umugabo we. Abo basaza bamubonaga buri munsi yinjiye ajya kwitemberera, batangira kumurarikira. Nuko ubwenge bwabo burayoba, bahunza amaso ngo batareba Nyir’ijuru cyangwa bakibuka imanza ze zitabera. Ubwo rero basigara bategereje umunsi wabatunganira. Igihe kimwe, Suzana araza nk’uko yajyaga abigenza mu yindi minsi aherekejwe n’abaja babiri gusa, ashaka kwiyuhagirira mu busitani kubera ko hari icyocyere. Nta muntu n’umwe wari uhari, uretse ba basaza bombi bari bihishe, bamwubikiye. Nuko Suzana abwira abaja, ati «Nimunzanire amavuta n’umubavu, hanyuma mufunge irembo ry’ubusitani kugira ngo niyuhagire.» Abaja bagitirimuka aho ngaho, abasaza barahaguruka baramusingira, bamubwira bati «Dore irembo ry’ubusitani rirakinze, nta muntu utubona kandi turakwifuza, twemerere turyamane! Nuramuka wanze tuzahamya ko twakubonanye n’umusore, ugasezerera abaja bawe kugira ngo uryamane na we.» Suzana ni ko kwitsa umutima maze aravuga ati «Ubu ndabona imitego impande zose: nindamuka nemeye, kuri jye ni urupfu; nimbahakanira na bwo sindi bubave mu nzara! Nyamara icyaruta kuri jye ni ukubagwa mu nzara ndi indacumura, aho gucumura mu maso ya Nyagasani.» Ubwo Suzana atera hejuru n’induru ndende, abasaza bombi na bo baramuhururiza, umwe muri bo arirukanka akingura irembo ry’ubusitani. Abo mu rugo, ngo bumve induru zivugira mu busitani, biruka banyuze mu irembo riteganye n’ubusitani kugira ngo barebe ibibaye. Abasaza bamaze kubivuga ukwabo, abagaragu bagwa mu kantu kuko nta kintu nk’icyo cyari cyarigeze kivugwa kuri Suzana. Bukeye bw’uwo munsi rubanda rukoranira kwa Yoyakimu, umugabo wa Suzana. Ba basaza bombi na bo barahaza biyujujemo ibitekerezo by’ubugome, ngo babone uko bamwicisha. Nuko babwira ikoraniro, bati «Nimuhamagaze Suzana, umukobwa wa Helikiya, akaba n’umugore wa Yoyakimu.» Bahera ko baramutumiza. Aza aherekejwe n’ababyeyi be, abana be na bene wabo bose. Bene wabo bose n’abari bamuzi barariraga.
Zaburi ya 22 (23), 1-2a, 2b-3, 4, 5, 6
Uhoraho ni we mushumba wanjye,
nta cyo nzabura!
Andagira mu rwuri rutoshye,
akanshora ku mariba y’amazi afutse,
maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye
nta cyankura umutima, kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ari ho nibera iminsi yose.
Ivanjili ya Mutagatifu Yohani 8,1-11
Naho Yezu yigira ku musozi w’Imizeti. Bugicya, agaruka mu Ngoro y’Imana, rubanda rwose baza bamugana, maze aricara arabigisha. Ni bwo abigishamategeko n’Abafarizayi bamuzaniye umugore wari wafashwe asambana, bamuhagarika hagati. Babwira Yezu bati «Mwigisha, uyu mugore bamufashe asambana. Mu Mategeko, Musa yadutegetse kwicisha amabuye abagore nk’aba. Wowe se ubivugaho iki?» Ibyo babivugiraga kumwinja, bagira ngo babone ibyo bamurega. Ariko Yezu ariyunamira atangira kwandikisha urutoki ku butaka. Bakomeje kumubaza, arunamuka arababwira ati «Muri mwe udafite icyaha, ngaho namubanze ibuye.» Yongera kunama, akomeza kwandika ku butaka. Bumvise avuze atyo, batangira kugenda umwe umwe, bahereye ku basaza. Nuko Yezu asigara aho wenyine na wa mugore agihagaze aho hagati. Yezu yunamutse aramubaza ati «Mugore, ba bandi bari he? Nta n’umwe waguciriye urubanza?» Umugore arasubiza ati «Nta n’umwe, Mwigisha.» Yezu aramubwira ati «Nanjye rero singuciriye urubanza; genda ariko uherukire aho gucumura ukundi.»

robotstxt: allowed

filter: keep


text:
United Singers Band igeze kure imyiteguro yo gushyira hanze album yabo ya mbere, kuri ubu bashyize hanze indirimbo nshya bise “Umugezi w’Agakiza” ikaba ari iya gatanu mu zizasohoka kuri album yabo.
Iritsinda rigizwe nabiganjemo urubyiruko rikorera umurimo w’Imana mu itorero ry’Inkuru Nziza, muri iyi ndirimbo yabo nshya bavuga ku buntu abizera Yesu Kristu bagiriwe nk’uko twabitangarijwe n’umuyobozi wabo ariwe Cyiza Emmanuel.
Yagize ati “Iyi ndirimbo twashakaga kwibutsa abantu ko kuba turiho cyane cyane ari ubuntu twagiriwe kandi amahirwe atagereranywa nandi yose umuntu agira mu buzima. Twavuzeko ari umugezi twambutse ariwo wagakiza kazanywe na kwizera Umwami Yesu. Urebye twashakaga kwibukiranya ipfundo ry’ubukristo ariryo ubutumwa bwiza kandi ubwo butumwa ni Yesu wadupfiriyeku musaraba”.
United Singers Band igeze kure imyiteguro yo gushyira hanze album yabo ya mbere, kuri ubu bashyize hanze indirimbo nshya bise “Umugezi w’Agakiza” ikaba ari iya gatanu mu zizasohoka kuri album yabo.
Mundirimbo umunani zizaba zigize album yabo iyi ikaba ari iya gatanu, mu minsi mike barashyira hanze n’izindi zisigaye ubundi bayimurike ku mugaragaro.
Mu zindi ndirimbo zabo harimo iyitwa ‘Hari Igihe’ Izibukwa’ Ninde wavuguruza na Igitambo.
KANDA HANO WUMVE IYI NDIRIMBO YABO NSHYA
.


text:
Inama ya synode HMT igaragaza ibyakozwe muri 2016
Hakoreshejwe amafaranga angina na 1,66,1,720frw mu kugaburira abana 37 . Hishyuriwe mutuelle de sante abana 41 ndetse hanavuzwa nabarwaye. Haguzwe ibikoresho by’abana biga muri primaire na secondaire,Minervale ndetse na Uniforme zabo. Hari abana bahawe ubujyanama ndetse bamwe basubizwa mu mashuri. Hari abana basuwe mu ngo ndetse banahabwa ubufasha burimo nko korora inkoko harimo n’umwe mu babuze umubyeyi. IMBOGAMIZI. Ubushobozi buracyari buke bwo kwita ku bana turera. IBYIFUZO. Kuba hasubukurwa imwe mu myuga yahagaze ndetse hakaba haboneka n’amasoko. MURAKOZE.


text:
Ese wigeze witegereza urukundo rw’inshuti yawe rumaze igihe kirekire hanyuma ukavuga uti ”Nanjye iyo biba bigenze gutya”. Niba ari yego, ushobora guhita wibaza umubare w’izo umaze kubona. Ni iki gituma turambana n’abantu kabone n'ubwo twaba tutabishimiye nyamara dukwiye kubareka aho gukomeza kwibabaza kandi tuzi ko ntaho bizagera?.
UBWOBA
BUDAFITE AHO BUSHINGIYE
Ubu bwoba buza akenshi budafite aho bushingiye ugasanga twibaza iherezo ry’urukundo turimo n’uwo tudakunda bikatuyobera. Akenshi uzasanga wibaza uti “Ese ndamutse ntabonye undi mukunzi? Ese ibintu mbyangije bikarushaho kuba bibi? Aha uba wicaye hamwe ukihimbira ibigutera ubwoba udafitiye inkomoko. Ubu bwoba rero ni bwo butuma udafata umwanzuro wo gusiga abo bantu utiyumvamo. ‘Biba byiza kugira ikintu kiza wikorera aho kwicara ntacyo uri gukora kandi uzi ko ukeneye kwikiza'.
KWISHINJA AMAKOSA CYANGWA KUGIRA ISONI
Kwishinja amakosa cyangwa kugira isoni ni kimwe mu bintu bituma tuguma mu mubano udafashije, tugakomeza kwihambira ku mubano tutiyumvamo, twibaza uko tuzumva twishinja amakosa mu gihe twafashe umwanzuro wo gusiga uwo twari turi kumwe mu rukundo tukibagirwa ko kuguma mu mubano n’umuntu tudakunda biri gutera ibibazo abo twita ko turi kumwe ndetse natwe ubwacu. Niba rero uri gusoma iyi nkuru ukaba uri mu mubano n’umuntu kubera kwanga kwishinja amakosa cyangwa kugira isoni byaba byiza utekereje cyane ugakora ibiguha amahoro ndetse n’inshuti yawe ukayiha umwanya wo gushaka undi bakomezanya.
KUGIRA INSHINGANO NO KUBA ABATONI
Nk’abantu bari kumwe biba byiza ko muzamura urwego rwo kuba abatoni kuri buri wese kuko bituma kuba umutoni cyane no kumva ko ufite inshingano cyane k'uwo muri kumwe, bituma tudafata umwanzuro wo kureka kwibabaza tugumana n’abo tudakunda.
KWISHINGIKIRIZA KURI WE
Kuba wishingikiriza k'uwo muri umwe, ukumva ko buri kimwe cyose uzakimukuraho bituma wanga kwimena inda ugahamana nawe nyamara utamwiyumvamo. Urukundo rwiza ntabwo rushingira ku kwishingikiriza ahubwo rugendera ku marangamutima mufitanye hagati yanyu mwembi kabone n'ubwo nta n'umwe waba ufite icyo arushije undi.
KUTUMVIRA AMARANGAMUTIMA YACU
Iyi ni yo mpamvu nyamukuru ituma abantu hafi ya twese tuguma mu mubano tudashaka. Turishuka, tukibeshya, ntitwubahe amarangamutima yacu ngo tuyahe ibyo adusaba. Gukomeza twishuka ko turi mu rukundo n’undi muntu bibabaza n’uwo turi kumwe ku buryo byazanagorana mu gihe mwaba mwatandukanye.
KWANGA GUTSINDWA
Ibi birahura n’ibyo twavuze hejuru “Kutumvira amarangamutima yacu”. Kwanga gutsindwa bituma duhatiriza cyane bitagakwiye. Ibi bituma duhura n'ikibazo cyo gukorera abo dukunda gusa kugeza twiyibagiwe twebwe ubwacu.
Niba rero wisanze hari uko ubanye n’uwo muntu muri kumwe, ibyaba byiza ni uko watekereza cyane, ugafata umwanzuro wanyawe ukamenya kwiha umwanya wo guhumeka no gukomeza imbere mu rukundo utibabaje ngo ubabaze n’uwo muri kumwe umubeshya ko umukunda. Niba nta marangamutima umufitiye icyiza ni uko wabivamo cyangwa ukamubwiza ukuri guhari.
Source: Psych2go


text:
Mu rwego rw’ubuzima, mu myaka itatu n’igice ya manda ya Gatatu ya Perezida Kagame, hari byinshi byakozwe birimo kongera umubare w’abaganga. Imibare igaragaza ko mu 2017, byabarwaga ko mu Rwanda umuganga umwe yita ku barwayi 10.055; gahunda yari uko uwo mubare w’abo yitaho ugabanuka mu kurushaho gutanga ubuvuzi bufite ireme na serivisi nziza.
Mu 2020, umuganga umwe yabarirwaga abantu 8.247 ndetse ni igipimo kiri hejuru y’icyari cyiyemejwe kuba cyagezweho mu 2021 kuko mu ntego harimo ko bizagera muri uyu mwaka umuganga umwe abarirwa abarwayi 9000, byumvikane ko byagezweho bikanarenga.
Ku babyaza, naho imibare igaragaza ko hari intambwe yatewe. Mu 2017 byabarwaga ko umubyaza umwe yita ku babyeyi 4.064, mu 2020 hatewe intambwe ishimishije uwo mubare uramanuka ugera ku babyeyi 2.340.
Gusa urwego rutigeze rugera ku ntego zari ziyemejwe ni urujyanye n’abaforomo kuko mu 2017 byabarwaga ko umwe yita ku bantu 1.095, mu 2020 uwo mubare wariyongereye aho kumanuka ugera ku bantu 1.198 mu gihe intego ari uko wagombaga kuba uri ku barwayi 900.
Mu biganiro byatangiwe mu Nama ya Komite Nyobozi yaguye y’Umuryango wa FPR Inkotanyi yateraniye ku cyicaro gikuru cyawo i Rusororo mu Karere ka Gasabo, Minisitiri w’Ubutegetsi bw’Igihugu, Gatabazi Jean Marie Vianney, yavuze ko iki ari ikibazo gikomeye ku buryo nubwo washyiramo amafaranga utabona abaforomo bahagije ku isoko ry’u Rwanda ibintu byageza ku kujya kubashakira mu mahanga.
Minisitiri w’Ubuzima, Dr Ngamije Daniel, yafashe umwanya asobanura ingamba zashyizweho mu gukemura iki kibazo. Yavuze ko muri iki gihe abari mu mwuga w’ubuforomo atari abantu babihisemo ahubwo ko bawugiyemo ku gisa n’impanuka.
Yatanze urugero rw’abantu babaga bashaka kwiga ubuganga cyangwa ubumenyi mu bijyanye n’imiti ariko bakabura amanota asabwa, bakajya mu buforomo ku bw’amaburakindi.
Imwe mu ngamba yagaragaje ni uko ubuforomo bugiye kwigishwa nk’uko byahoze kera, ku buryo abanyeshuri batangira mu wa kane w’amashuri yisumbuye babwiga nk’isomo, bakarangiza amashuri yisumbuye bashobora kujya mu kazi.
Ati “Mu rwego rwo gucyemura ikibazo cy’ubucye bw’abaforomo mu gihugu, tumaze gutegura gahunda yo kuvugurura umwuga w’abaforomo, binyuze mu kongeramo abaforomo b’abunganizi bazajya baba barangije amashuri yisumbuye”.
Yavuze ko iyi gahunda yamaze gukorwaho hagati ya Minisiteri y’Ubuzima n’iy’Uburezi ku buryo mu gihe cya vuba amasomo azaba yatangiye kuko n’integanyanyigisho yamaze gutegurwa.
Perezida Kagame ntiyanyuzwe n’ibisobanuro byatanzwe kuri iki kibazo, agaragaza ko n’ubundi ibyavuzwe ari ibintu bimaze imyaka n’imyaka bisubirwamo, yibaza impamvu gahunda nk’iyi idindira.
Yavuze ko abyumva ko abaforomo batategurwa ijoro rimwe, ko ari ibintu bifata imyaka bari mu ishuri biga gusa ariko kuba uyu munsi aribwo hari kunozwa “gahunda yo kunoza uburyo bwo kubona abaforomo bahagije” ari ibintu bitumvikana kandi aricyo cyari gikwiriye kuba cyarakozwe ku munsi wa mbere.
Ati “Igitinda gukorwa gitangirwa kare”.
Umukuru w’Igihugu yavuze ko Abanyarwanda bakeneye serivisi zihuse, bityo abayobozi bakwiriye kwirinda guhora mu mvugo zimwe ahubwo bagakora ibyo bategerejweho. Yasabye ko gahunda nk’izi zikwiriye guhabwa igihe ntarengwa zigomba kuba zatangiye umusaruro kuko ziba zihanzwe amaso n’abanyarwanda benshi.
Ishami ry’Umuryango w’Abibumbye ryita ku Buzima, OMS, riteganya ko abaturage 1000 baba bakwiye guhabwa serivisi n’abaforomo batatu.


text:
umushinga w'igiceri cy'ijana(100) mukubaka cathederal nshya
EAR Diyosezi ya Byumba ni Diyosezi y'itorero Anglikani mu Rwanda muri Province y'u Rwanda (P.E.A.R). Icyicaro cya EAR Diyosezi ya Byumba giherereye mu ntara y'Amajyaraguru, Akarere ka Gicumbi umurenge wa Byumba akagali ka Gacurabwenge , umudugudu wa Rubyiniro. Murwego rwo kugendera kugishyushanyo mbonera cy'umujyi wa Gicumbi ndetse n'iterambere ry'itorero hatekerejwe ko hakubakwa urusengero rujyanye n'igihe mu gihe cy'imyaka itanu(5ans) kuberako uruhari ubu rurashaje kandi ni ruto ugerenije n'imirimo ikorerwa muri cathedrale. Ni muri urwo rwego hatekereje umushinga wiswe ijana (100). Amafaranga azajya atangwa buri cyumeru ni ukuvuga umukristo wese wa EAR Byumba akayatanga aho bahurira mu itorero shingiro rye, itorero shingiro rizatanga umusanzu waryo mu ikanisa buri cyumweru, ibi birasaba ko itorero shingiro riba rikora neza ikanisa itange raporo kuri Paruwsi buri byumweru bibiri, Paruwasi itange raporo kuri Distriki buri byumweru bitatu, Distriki itange raporo muri zone buri kwezi, zone itange raporo muri Diyosezi buri kwezi.
KUGIRA NGO BISHOBOKE - Umukirisito wese wa EAR Byumba akwiriye kubanza kumva uruhare rwe muri cathedrale nshashya kugeza ku mwana w'ukwezi kumwe. - Umukirisito wese wa EAR Byumba amenyekane mu itorero shingiro rye kandi amenyeshwe iyi Gahunda. Twibuke gutanga kuko gutanga bihesha umugisha kuruta guhabwa - Twibuke gusabira umugisha ITURO UTANZE, UZARIKORESHA n'UMURIMO RIZAKORA. - Akanwa k'mukiranutsi kararema rimwe na rimwe dukora ibintu byatugiraho ngaruka tukibaza byinshi. - Urugero: reka tuyatange babone yo bazarya ubwo wibuke ko waryaturiyeho ko rizaribwa. - Mureke dufashe pastor natera imbere usange uzavuga ubusa kandi aribyo wasabye - Niba ushaka ko twubaka urusengero uvuge uti, iri turo rizatwubakire urusengero kandi ruzuzure vuba. - Erega ibyo dufite byose bikomoka ku Mana . - Twe gutanga twiganyira twibuka ibyabaye kuri Kayini. Abakristo 80,000 umusanzu 100 bizaba habazwe ibyumweru 4 mu kwezi bizaba 32,000,000 muguhe kingana numwaka 384,000,000 imyaka itanu ni 1,920,000,000 habazwe ibyumweru bigize umkwaka ni 52 bizaba 2,080,000,000


text:
Isomo ryo mu gitabo cy’Ibyahishuriwe Yohani Intumwa 22,1-7
Jyewe Yohani, umumalayika anyereka uruzi rw’amazi y’ubugingo yaboneranaga nk’ikirahure, rwavubukaga ku ntebe y’ubwami y’Imana no ku ya Ntama. Rwagati mu kibuga cy’umurwa no hagati y’amashami abiri y’uruzi, hari igiti cy’ubugingo kikagira imisaruro cumi n’ibiri, buri kwezi kikera imbuto kandi amababi yacyo agakiza amahanga. Umuvumo ntuzongera kubaho ukundi. Intebe y’ubwami y’Imana n’iya Ntama bizahora muri uwo murwa, n’abagaragu bayo bayisenge. Bazahora barangamiye uruhanga rwayo, n’izina ryayo ribe ku gahanga kabo. Nta joro rizongera kubaho ukundi, kandi nta n’uzakenera urumuri rw’ifumba cyangwa urw’izuba, kuko Nyagasani Imana azasakaza urumuri rwe kuri bo, maze bakazima ingoma uko ibihe bizahora bisimburana iteka. Hanyuma arambwira ati “Aya magambo ni imvaho kandi akwiriye kwizerwa; kuko Nyagasani Imana yabwirije abahanuzi, yohereje umumalayika wayo kugira ngo yereke abagaragu be ibigomba kuzaba bidatinze. Ngaha rero ndaje bidatinze! Hahirwa abakurikiza amagambo y’ubuhanuzi buri muri iki gitabo.”


text:
Inyigisho yo ku wa Gatanu ukurikira uwa Gatatu w’Ivu, Igisibo 2014
Ku ya 07 Werurwe 2014 – Abatagatifu Perpetuwa na Felesita, bahowe Imana.
Iyi nyigisho mwayiteguriwe na Padiri Fraterne NAHIMANA
Bakristu bavandimwe, Kristu Yezu akuzwe!Amasomo tuzirikana none yavuye muri:
- Iz 58,1-9a
- Mt 9,14-15
Uyu ni umunsi wa gatatu dutangiye igisibo, icyo gihe gikomeye kiliziya umubyeyi wacu imurikiwe n’Ivanjili ya Kristu idushishikariza kubamo mu buryo butari ubw’imihango yo kwiyamamaza imbere y’amaso y’abantu ahubwo mu buryo bunyuze Imana yo ihemba abakora byose nta buryarya..
Mu ntangiriro z’igisibo twibukijwe imyifatire nyayo yagombye kuzaturanga haba mu gufasha mugenzi wacu,haba mu gusenga ndetse no mu gusiba twigomwa ibyo kurya no kunywa ndetse n’ibindi bidushimisha, byose tukabikora tugamije ubuyoboke nyabwo kandi abifitemo ubwo buyoboke iyo babwiye Imana ntibura kumva ijwi ryabo. Nyagasani azumva ijwi ryacu twitakambira, dutakambira abacu, twisabira, dusabira abandi, tumushimira kandi tumusingiza nidusiba uko bikwiye.
1.Mu ntangiriro z’igisibo hari byinshi twibutswa kugirango tutazakibamo ku buryo bw’imihango, bw’ibintu dusanzwe tumenyereye bije muri uyu mwaka, byaje mu myaka yashize kandi n’ubundi bizaza mu myaka itaha. Kimwe mu nzitizi tugira nk’abakristu ariko mbere na mbere nk’abantu ni ukumenyera no gutinyuka yewe no mu bintu bitagatifu maze igihe gikomeye nk’igisibo tukaba twakibamo nk’igihe gisanzwe tugatahira gusa kumenya umunsi wo gutangira ndetse n’uwo kugisoza. Icyo gishuko tuzakirwanye kandi tugitsinde, tuzasibe uko bikwiye maze turebe ngo ya myiteguro ya Pasika aho tuzirikana umutsindo wa Kristu ari nawo dukesha ubuzima iragenda neza. Koko rero ukoze igisibo neza ahimbaza neza Pasika.
2.Umuhanuzi Izayi ati: ‘’ntimusiba uko bikwiye byatuma ijwi ryanyu ryumvikana mu ijuru’’
Amagambo nk’aya y’umuhanuzi Izayi yatuma twibaza igisibo gikozwe uko bikwiye uko kiba giteye ari nako twibaza uko tubigenza. Bamwe mu bakristu bazi neza ko Kiliziya ibashishikariza gusiba ndetse nko ku wa gatatu w’ivu no ku wa gatanu mutagatifu umukristu wese uri hagati y’imyaka 18 na 60 akaba abyibutswa nk’itegeko rya kiliziya.Tuzi kandi ko buri wa gatanu wa buri cyumweru ari umunsi wo gusiba dore ko kuri uwo munsi tuzirikana urupfu rwa Kristu. Benshi turasiba ariko se dusiba dushaka kugera kuki? Ese aho ntibyaba ari ukuzuza amategeko gusa ariko bikaba bitageza umuntu ku buyoboke nyabwo?Ese aho ntibyaba ari ukubikora nk’uko abafarizayi babikoraga kenshi ariko ntibyigere na rimwe bibafasha kurenga ubunangizi bw’umutima nk’uko kenshi tubona Yezu abibagayira?Umukristu wasibye neza yiyumvamo ko yunze ubumwe n’Imana akongera kumva ya sano nyayo umwana agirana n’umubyeyi maze akemera adashidikanyako ibyo abwira Imana imwumva. Ese hari ubwo tubona abantu basiba ariko badafite ukwemera gukomeye?Birashoboka cyane kubona abasiba ari nko kugerageza no gushakisha mbese aka wa mugani w’abanyarwanda ngo “Bagarira yose ntuzi irizera”. Tuzabona bamwe mu bakristu bacu kubera ibibazo biremeye by’ubuzima byagoye kwakira bakora ingendo nyobokamana, bakora amasengesho y’inyongera ku gitambo cya misa n’andi masengesho amenyerewe n’abakristu, hejuru y’ibyo bakongeraho no gusiba bagira bati: ‘’Imana izumva ibyo tuyisaba bwangu nidusiba kurya no kunywa”. Ibyo byose si bibi ariko icyo twakora cyose tudafite ukwemera ntacyo cyatumarira, ni ya masengesho aba abuze icy’ingenzi.Turamenye ntitugasibe tudafite ukwemera kandi tugamije ibindi bindi bitari ukuyoboka Imana no kunga ubumwe nayo. Iyo hari ibindi tugamije bitari ubwo buyoboke hari ubwo ijwi ryacu ritumvikana tukaba twakwibeshya ko Imana yacu itumva kandi ari twe tugenda nabi mu nzira Nyagasani atwereka zanatuma atwumva.
2.Igisibo nyacyo ntigitandukana n’ubutungane
Twebwe igisibo cyacu cyagombye kudufasha kwigiramo ubuyoboke nyabwo kikadufasha kugera ku butungane. Koko igisibo nyacyo kigomba kujyana no kugira inyota yo gusukura roho zacu, igikenewe si imigenzo y’inyuma yazatuma turangiza igisibo dufite byinshi twahunitse cyangwa twatanze kuko tutabiriye cyangwa se twarananutse kubera kutagira icyo dufungura mu gihe imitima yacu yo yaba iri kumungwa na bwaki. Ubutungane ni ubw’Imana yacu ariko inabugabira twebwe abo ikunda iyo tuyemereye. Iryo jambo Ubutungane,Ubutagatifu, cyangwa Sanctus mu rurimi rw’ikilatini rikomoka ku nshinga “Sanctire” , umuntu agenekereje yavugako ishatse kuvuga gutandukana na (se couper de). Gusiba bihuje n’ubutungane si ugukora nk’uko bamwe babigenza ngo bigaragarire amaso y’abantu, si ukugenza nk’abo umuhanuzi Izayi avugako ku bigaragara basa n’abakurikiza ubutabera, ko basa n’abazirikana ubutungane bw’Imana nyamara badafite icyizere niba Imana ibona ibyo bakora. Twe mu gisibo ndetse n’ikindi gihe niba hari ibyiza dukora tubigirira Imana, twizereko ibibona kandi izabiduhembera.
Gusiba ubwabyo si cyo kigamijwe ahubwo ni bumwe mu buryo dufite budufasha kwicogozamo ubwirasi bwa kamere muntu n’irari ryayo ribi bitujyana kure ya Nyagasani bityo igisibo gikozwe neza kigafasha umuntu kubwira Imana afite n’icyizere cyo kumvwa nayo.
Iki gihe kiva ku wa gatatu w’ivu kikagera ku wa kane mutagatifu ni igihe cyo kwibaza buri munsi niba ibyo dukora nk’abari mu gihe gikomeye kidasanzwe byatuma ijwi ryacu ryumvikana mu ijuru.
3.Igisibo gishimisha Imana
Nta kintu kibabaza nko kumva abakristu bibustwa kenshi ibikorwa by’ubutungane ariko mu mibereho yabo bakabaho nk’aho ntacyo bigeze babwirwa. Ibyo umuhanuzi Izayi avuga bijyanye n’ubuhemu burimo amahane, impaka, ubugome… birashoboka ko twakwinjira mu gisibo umuntu yarabishayemo tukagisohokamo ntacyo abihinduyeho. Aho ni ukwirengagizako igisibo gishimisha Imana kijyana no guhinduka no guhindura ibibabaza Imana twimika ibiyishimisha n’ibiyinyura.
Igisibo gishimisha Imana ni ugukuraho ibishikamira muntu byose ibyo bigaherekezwa na rwa rukundo mu bikorwa ruramira umushonji, uwambaye ubusa ndetse n’uwo ariwe wese udukeneye tumufashisha icyatuma abona ubuntu bw’Imana bwigaragariza muri twe. Koko rero nkuko Mutagatifu Iréné wa Lyon abivuga ‘‘Ikuzo ry’Imana ni umuntu muzima’’. Umuhanuzi Izayi aratwibutsako ineza tugomba kugirira abo bose badukeneye ari nayo ituma ugutakamba kwacu kumvwa neza na Nyagasani.
4.Kristu ni we mpamvu y’ugusiba kwacu
Bavandimwe nkuko abayahudi basibaga bafite icyo bagambiriye kirimo kuzuza amategeko ariko rimwe na rimwe birengagije uwo ayo mategeko aganishaho ari we Nyagasani, bagafata igisibo nkaho kugikora ari ugushyira ibintu mu buryo, twebwe Yezu Kristu atwibutsa ko ari we mpamvu yo gusiba kwacu. Ni byo yabwiye abigishwa be ati: ‘’Birakwiye se ko abakwe bagira ishavu bakiri kumwe n’umukwe”?Igisibo ubwacyo kijyana no kwigomwa no kwibabaza ariko Kristu aratubuza kubabara turi kumwe nawe. Kuki se aba Kristu twababara turi kumwe na Kristu, We Soko y’ibyishimo?Burya icyagombye kubabaza abantu kurusha ibindi ni ukuba bari kure y’imana.
Icyi gihe cy’igisibo kidusohoza mu minsi nyabutatu ya Pasika irimo uwa Gatanu Mutagatifu ari nawo utwereka ko ububabare bwa Kristu bwagombye kuba n’ububabare bw’abe. Koko rero twagombye gusangira na we ibyishimo kandi n’ububabare bwe bukaba ubwacu. Mu gisibo kandi tugira ibindi bikorwa by’ubuyoboke birimo nka Rozari twifashisha cyane amibukiro y’ishavu ndetse n’inzira y’umusaraba. Byose bijye bidufasha kubabarana na Kristu, ni we tugomba gutega amatwi akatwigisha uko tubaho mu bidushimisha no mu bitubabaza.
Mu gusoza, nakwifuriza buri wese kugira igisibo cyiza gishimisha Imana. Ibikiranga ni ukuzanira ubutungane ugikora. Icyi gisibo kizadufashe kwegera Imana mu kuri kuzira uburyarya bityo turusheho kumva ko Imana itwumva. Kristu Umwami wacu nakomeze adutoze gusiba by’ukuri kuko mu minsi 40 yamaze asiba kandi asenga yakomeye muri wa mubano utunganye yari afitanye na Se.
Padiri Fraterne NAHIMANA


text:
Mu Karere ka Ngoma hakirwa ibibazo bitandukanye muri rusange mu mu Mirenge, mu Tugali no mu Midugudu, ariko by'umwihariko Abaturage bakirwa n'Umuyobozi w'Akarere kuwa kane wa buri cyumweru munsi y'Igiti cy'Ibisubuzo, ku biro by'Akarere.
Ibibazo bikunze kugaragara ni ibijyanye n'amasambu, Ubuharike, abashaka ubufasha, n'ibindi. Ku yindi minsi isanzwe abafite ibibazo bagana serivisi y'Imiyoborere myiza cyangwa abayobozi barebwa n'ikibazo gihari. Ibibazo bitabashije gukemurirwa mu karere bifatirwa umwanzuro wo kwimurirwa aho byakemurirwa haba mu rwego rwisumbuye cyangwa urwego rw'Umurenge, aho ikibazo cyabereye.
Iyo ikibazo kimenyekanishijwe gisaba gukora iperereza rihagije cyangwa kigomba gukemurirwa aho kiri, habaho gahunda yo gusura aho icyo kibazo giherereye.


text:
Isomo rya 1: Yakobo 5,13-20
Mbese muri mwe hari ubabaye? Nasenge. Hari uwishimye se? Naririmbe ibisingizo. Mwaba se mwifitemo umurwayi? Nahamagaze abakuru ba Kiliziya bamuvugireho amasengesho bamaze kumusiga amavuta mu izina rya Nyagasani. Isengesho rijyanye n’ukwemera rizakiza uwo murwayi: Nyagasani azamuzahura, kandi niba yarakoze ibyaha, abibabarirwe. Nimwirege ibyaha byanyu bamwe ku bandi, kandi musabirane kugira ngo mukizwe. Isengesho ry’intungane rigira ubushobozi bwinshi. Dore Eliya yari umuntu nka twe, asabana umwete kugira ngo imvura itagwa, maze koko ntiyagwa mu gihe cy’imyaka itatu n’amezi atandatu; hanyuma yongera gusaba, maze ijuru rivubura imvura, isi yera imbuto . . . Bavandimwe, niba muri mwe hari uwahabye, maze akitarura ukuri, hanyuma bakamugarura, mumenye ko ugaruye umunyabyaha, akamukura mu nzira yari yarayobeyemo, aba akijije ubuzima bw’umunyabyaha kandi agatsemba ibyaha bitabarika.
Zaburi ya 140(141),1-2,3.8
Nyagasani Mana yacu, ni wowe mpanze amaso,
Ivanjili ya Mutagatifu Mariko 10,13-16
Nuko bamuzanira abana bato ngo abakoreho, maze abigishwa barabakabukira. Yezu abibonye ararakara, maze arababwira ati «Nimureke abana bansange, mwibabuza, kuko Ingoma y’Imana ari iy’abameze nka bo. Ndababwira ukuri : umuntu wese utazakira Ingoma y’Imana nk’umwana, ntazayinjiramo bibaho.» Nuko arabahobera, abasabira umugisha abashyizeho ibiganza.


text:
Muhanga: Nsabimana warokotse jenoside ntatewe ubwoba n’abamutemeye insina
Nsabimana Andre, uherutse guterwa n’abagizi ba nabi bakamutemera urutoki, asanzwe ari Umuyobozi w’Isibo “Umucyo”. Avuga ko abaturage abereye Mutwarasibo bababajwe n’ubugwari bwagaragajwe n’aba bagome. Avuga kandi ko nyuma ya Jenoside yamutwaye Ababyeyi, inshuti n’Abavandimwe, yize uburyo bwo kwibeshaho kandi ko yiteguye gukomeza kuyobora abo ashinzwe nta kurangara.
Aganira na intyoza.com nyuma yo gukorerwa ibi bikorwa bigayitse, Nsabimana avuga ko atacibwa intege n’abantu nk’aba bakora ibikorwa by’ubugome banitwikiriye ijoro. Ashimira Abaturage n’ubuyobozi bakomeje kumuba hafi, akavuga ko ameze neza.
Yagize ati” Muri rusange meze neza kandi ndakomeye ndashimira ubufasha bwose nahawe n’abaturage kuko bababajwe n’iki gikorwa cy’ubugome ndetse n’ubuyobozi bwanyeretse ko ntari njyenyine. Nanjye nabonye ko hari abanzirikana bityo sinteze kubatetereza nzababa hafi kuko banyeretse byinshi nkuramo isomo rishinze imizi”.
Akomeza ati” Reka nkubwire nyuma yo kurokoka jenoside yantwaye ababyeyi n’abavandimwe banjye nize uburyo bwo kwibeshaho kandi ntabwo nkwiye gusigaranwa n’agahinda ndetse n’ayo mateka mabi twanyuzemo. Ndajwe ishinga no kubera urugero abaturage bose kuko bampaye inshingano zo gufatanya kugera ku iterambere ridukwiye nk’isibo yacu “Umucyo”, bityo tugomba kubaho nk’abadasanzwe, tureba icyerekezo cyaho tugana, ntabwo tuzasubira inyuma”.
Umunyamabanga Nshingwabikorwa w’Umurenge wa Nyamabuye, Nshimiyimana Jean Claude, avuga kuri iki gikorwa kigayitse cyakorewe Nsabimana, yagize ati” Ibi ababikora nta ntege bafite, n’ikimenyimenyi babikora bitwikiriye ijoro. Ababikoze bifuza ko uyu muturage wacu adatera imbere bakabikora bagamije gutuma yiheba. Gutema igitoki kiteze ngo abantu bavuge ko ari ugiye kukirya, nk’ubuyobozi tugomba guhumuriza umuturage wagize ikibazo, ariko ababikoze bafite ubwoba, iyo baba badafite ubwoba bari kubikora ku manywa bakagaragaza intege bafite tukamenya n’aho bazikura”.
Perezida wa Ibuka mu murenge wa Nyamabuye, Isa Bayiringire Danny ashimira ubuyobozi bw’umurenge wa Nyamabuye uburyo bakomeje kwita no gufasha abarokotse jenoside. Yongeraho ko ibikorwa nk’ ibi ari ibisigisi by’amateka ya jenoside.
Akomeza avuga ko Abanyarwanda bari mu rugamba rwo kwiyubakira igihugu bagamije gutera imbere, ko icyo buri wese asabwa ari ugukoresha intege afite zose. Agira inama abagifite umutima winangiye, abakirangwa n’ibikorwa bibi byo gushaka guhohotera abarokotse banashaka gutobera Abanyarwanda ku byiza by’iterambere barimo ko ibyo bikorwa byabo bigayitse ari ubusa, ko ahubwo bakwiye gufasha hasi ingengabitekerezo ya Jenoside bagafatanya n’abandi kubaka Igihugu.
Nyuma yuko Nsabimana Andre atemewe insina, akomeje gusurwa n’abaturage baturanye. Ashimira kandi ubuyobozi bw’Umurenge wa Nyamabuye bwamusuye, bukamufata mu mugongo bumuha ubufasha butandukanye burimo ibyo kurya nk’umuceri, Kawunga, Ibishyimbo n’indyoshya ndyo ndetse n’amasabune yo kumesa.
Akimana Jean de Dieu


text:
Chorale la Source – ADEPR MBUGANGALI
Nyuma y’ umunsi umwe gusa I Rubavu humvikanye indirimbo ya Chorale La source ikaba yahise ishirwa mu ndirimbo zizanye imbaraga muri iki cy’Umweru .
Nzayikorera Thierry Perezida wa Chorale La Source ya ADEPR Mbugangari
Nzayikorera Thierry Perezida wa Chorale La Source ya ADEPR Mbugangari yavuze ishyirwa hanze ryiyi ndirimbo ari Igitangaza cy’Imana bakaba bishimiye ko ubutumwa bwiza bukomeza kugera kure . Yagize ati
ubutumwa bwiza bwa Yesu bukomeze kugera abantu bakizwe kandi na nka Chorale la source dufite umushinga ukomeye kuko na nyuma yisi ndirimbo dufite nizindi zikiri gutinganywa neza zizabagaraho vuba .
___________________
Ahobite250 ikaba yagize Ntiwigeze udutererana by Chorale La source nk’ Indirimbo y’ Icyumweru .
Kanda hano wumve iyi ndirimbo ariko gukomeza gushyigikire iyi korali .
________________________
Written by Nelson Mucyo


text:
Isomo rya 1: Izayi 51,1-9a
Shyira ejuru, uhamagare ubutizigama, urangurure ijwi nk’iry’akarumbeti, umenyeshe umuryango wanjye ibicumuro byawo, n’inzu ya Yakobo, amakosa yayo. Ni jye bashakashaka uko bukeye, bifuza kumenya inzira zanjye. Bameze nk’abantu bakurikiza ubutabera, ntibirengagize ubutungane bw’Imana yabo. Baransaba kubacira imanza zitabera, bishimira kubana n’Imana. Baravuga bati «Bitumariye iki gusiba, niba utabibona, cyangwa se kwicisha bugufi, niba utabimenya?» Ariko ku munsi wo gusiba, ntibibabuza kwigira mu byanyu, no kugirira nabi abakozi banyu. Koko rero, ugusiba kwanyu kubyutsa impaka n’amahane, kandi mukirirwa mutimburana by’ubugome. Ntimusiba uko bikwiye, byatuma ijwi ryanyu ryumvikana mu ijuru! Icyo se cyaba ari cyo gisibo nshima, ku munsi umuntu yicishije bugufi? Byaba se ari ukugonda ijosi nk’urufunzo, cyangwa se kurambarara ku bigunira no mu ivu? Ibyo se ni byo wita igisibo, umunsi ushimisha Uhoraho? Igisibo kinshimisha ni iki ngiki: kudohora ingoyi z’akarengane, guhambura iminyururu y’uburetwa, kurekura abashikamirwaga, mbese muri make, gukuraho ibyashikamiraga muntu byose. Ikindi kandi ni ugusangira umugati wawe n’umushonji, ugacumbikira abakene batagira aho bikinga, wabona uwambaye ubusa, ukamwambika, ntiwirengagize umuvandimwe wawe! Bityo urumuri rwawe ruzarase nk’umuseke weya, n’igikomere cyawe kizasubirane bwangu. Ubutabera buzakugenda imbere, n’ikuzo ry’Uhoraho rigumane nawe. Bityo, uzatakambe maze Uhoraho agusubize, nuhamagara, avuge ati «Ndi hano.»
Zaburi ya 50(51),3-4,5-6a,18-19
Mana yanjye, ngirira imbabazi ukurikije ineza yawe;
Igitambo cyanjye si cyo ushaka,
Ivanjili ya Mutagatifu Matayo 9, 14-15
Muri icyo gihe, abigishwa ba Yohani basanga Yezu, ni ko kumubaza bati «Ni iki gituma twebwe n’Abafarizayi dusiba kurya, naho abigishwa bawe ntibasibe?» Yezu arabasubiza ati «Birakwiye se ko abakwe bagira ishavu bakiri kumwe n’umukwe? Ariko hazaza igihe umukwe azabavanwamo, ni bwo bazasiba.»


text:
Tangawizi isangwa henshi mu ngo zacu ndetse tuyifashisha cyane mu kwivura indwara zimwe na zimwe ariko nubwo igira akamaro kanini hari abantu batemerewe kuyikoresha kuko yagira ingaruka mbi ku buzima bwabo aho kubakiza.
Tangawizi, umuti ukomeye cyane kandi w’umwimerere
Tangawizi yifashishwa mu kuvura inkorora, ibicurane na bumwe mu burwayi bwo mu muhogo.Tangawizi yongerwa mu cyayi no mu biryo kugira ngo bigire impumuro nziza n’uburyohe bwisumbuyeho.
Tangawizi kandi ifasha mu gukira umutwe, kuruka, gufungana mu mazuru n’ibindi. Si ibyo gusa kuko Tangawizi ikora nk’ifunguro rifasha mu gutakaza ibiro. Ifasha umubiri wawe gutuma ukora cyane, bigatuma udahora ushonje cyane. Ni nziza ku igogora, ifasha ku barwaye igifu ndetse n’ikora neza ry’umutima. Tangawizi inakura imyuka y’umurengera mu mara no mu gifu. Tangawizi kandi ifasha mu itembera ryiza ry’amaraso , igabanya kuribwa mu ngingo cyangwa kuribwa imitsi. Tangawizi ifite n’akamaro gakomeye mu gutuma ibisebe bikira vuba.
Nubwo tubonye akamaro ntagereranywa ka Tangawizi , ntabwo ikoreshwa na buri wese nkuko urubuga Bold Sky rwandika ku buzima rubitangaza ari nayo mpamvu tugiye kurebera hamwe abantu batemerewe kuyikoresha urebe niba uri muri icyo cyiciro.
Abantu bamwe batekereza ko Tangawizi nta ngaruka mbi yagira ku muntu kuko ari icyatsi, nyamara ishobora guteza ibibazo ku bantu bamwe na bamwe. Muri iyi nkuru tugiye kugaruka ku ngaruka mbi za Tangawizi ku bantu bagomba kwirinda kuyikoresha.
Abagore batwite
Tangawizi ishobora kugira ingaruka mbi igihe umugore ayikoresheje atwite. Icyo twakwita ibitera imbaraga karemano biba muri Tangawizi bishobora gutera umugore kugira ibise mbere y’igihe.Ibi nibyo bishobora gutuma umwana avuka igihe kitageze ari nayo mpamvu abagore batwite bagirwa inama yo kudakoresha Tangawizi mu buryo ubwo aribwo bwose.
Abantu bashaka kubyibuha n’abafite ibiro bikeya
Tangawizi ni umwe mu miti myiza ifasha gutakaza ibiro. Izamura uburyo umubiri ukoramo ubundi ikagabanya ubushake bwo kurya. Iyi niyo mpamvu abantu bashaka kubyibuha ndetse n’abafite ibiro bikeya cyane badakwiriye gukoresha Tangawizi.
Abantu barwaye zimwe mu rwara z’amaraso
Tangawizi ifasha mu gutembera neza kw’amaraso agana mu bindi bice by’umubiri. Aka ni kamwe mu kamaro k’ingenzi ka Tangawizi ku mubiri w’umuntu. Ariko ku bantu bafite uburwayi bw’amaraso nk’abanywa imiti ituma amaraso yabo avura cyangwa se abarwaye ‘haemophilia’(uburwayi butuma iyo umuntu akomeretse, amaraso atinda kuvura ngo bihagarare), Tangawizi ntibaba bagomba kuyikoresha mu buryo ubwo aribwo bwose.
Abantu banywa imiti
Muri rusange abantu baba bari kunywa imiti y’uburwayi ubwo aribwo bwose bagomba kwirinda gukoresha Tangawizi. Tangawizi izamura cyangwa ikagabanya ubukare bw’imiti. Ituma ubukare bwa ‘aspirin’ n’indi miti ituma amaraso atavura. Mu rundi ruhande ahubwo igabanya ubushobozi bw’imiti ituma amaraso avura. Indi miti itagomba kunywebwa umuntu akanakoresha Tangawizi harimo irinda umuvuduko w’amaraso n’imiti irinda diyabete


text:
Mu rwego rwo kugabanya ubucucike bw’abanyeshuri no guteza imbere ireme ry’uburezi, mu karere muri rusange hongerewe ibyumba by’amashuri bishya mu mwaka 2020. Tariki ya 20 Kamena ku Ishuri Ribanza rya Kabirizi, mu Murenge wa Tabagwe ni bwo Nyakubahwa Minisitiri w'Intebe Dr. Edouard Ngirente yatangije gahunda yo kubaka ibyumba by'amashuri mu rwego rwo kunoza ireme ry'uburezi hagabanywa ubucucike n'ingendo ndende abanyeshuri bakora.
Akarere ka Nyagatare katangirijwemo iyi gahunda yo kongera ibyumba by’amashuri ni ko karere kanini mu gihugu kakaba n’aka mbere mu guturwa cyane, kubatswemo ibyumba by’amashuri bigera ku 1,080 mu mwaka wa 2020 byiyongera ku byumba 2,947 bisanzwe byigirwamo n’ibindi 143 byuzujwe mu mwaka w’ingengo y’imari 2019/2020.
Urwunge rw’Amashuri rwa Tabagwe ni ishuri riri mu murenge wa Tabagwe ryavuguruwe rikongerwamo amacumbi y’abanyeshuri n’abarimu baturukaga kure, amasomero ahagije, ibyumba mpahabwenge by’ikoranabuhanga n’ibibuga by’imikino n’imyidagaduro, rikaba ryaratashywe na Nyakubahwa Perezida Paul Kagame ku isabukuru y’imyaka 26 yo kwibohora k’u Rwanda.
Mukamugenza Foromina na we avuga ko yari afite abana biga kure no kubona amafaranga y’ingendo zabo bajya cyangwa bava ku ishuri bikamugora ariko kuba Ishuri rya GS Tabagwe ribegereye rikaba risigaye rinacumbikira abanyeshuri abibona nk’igisubizo ku burezi bw’abana be. Mukamugeza akomeza ashimira ubuyobozi bwiza bw’Igihugu, by’umwihariko Nyakubahwa Perezida Paul Kagame witaye ku burezi bw’abana babo akanabegereza amashuri.
Muri gahunda y’igihugu y’imbonezamikurire y’abana bato no guteza imbere amashuri y’incuke, kugeza ubu mu karere hari ibigo mbonezamikurire by’abana bato bigera kuri 6 by’icyitegererezo ndetse n’amashuri y’incuke 226.
Umuyobozi w’Akarere wungirije ushinzwe imibereho y’Akaturage,Mme MUREKATETE Juliet avuga ko nyuma y’uko bigaragaye ko abana bagera kuri 5% y’abarangiza icyiciro rusange badakomeza icyiciro cy’amashuri yisumbuye bakajya kwiga imyuga, amashuri y’imyuga yarongerewe bityo muri uyu mwaka hubatswe amashuri y’imyuga 6 afatanye n’ibigo by’amashuri bisanzwe aribyo GS Shonga, GS Ntoma, GS Nyakigando, GS Ryabega, GS Ndego na GS Cyabayaga yiyongera ku yandi mashuri y’imyuga 7 yari asanzwe ariko bigaragara ko amenshi atari aya Leta kandi akaba ahenze.
Ibyumba bishya byubatswe mu mwaka 2019 n’uwa 2020 byongereye ibigo by’amashuri bigera kuri 52 ku bindi 175 byari bisanzwe byigirwamo; birimo 97 by’amashuri yubatswe na Leta na 78 byubatswe n’abafatanyabikorwa. Mu rwego rwo kugabanya ubucucike mu mashuri no kongera ireme ry’uburezi, icyumba kimwe cy’ishuri cyagenewe intebe 23 kikazigirwamo n’abanyeshuri 46. Ibyumba byose byubatswe mu mwaka wa 2019 n’uwa 2020 byubatswe na Leta y’u Rwanda binyuze muri Minisiteri y’Uburezi hamwe n’inkunga ya Banki y’Isi.


text:
Urukundo ni kimwe mu bintu by’ingenzi umuntu acyenera kandi cyane bityo bigasaba ko buri muntu agira inshuti ye ya hafi yizera kandi mu bikorwa byose igihe, uwo mukundana atakwizeye ntago bigenda neza cyane bityo twabateguriye zimwe mu mpamvu ukundana n’umukobwa ariko mutarajya mu rukundo byimbitse ntiyemere ko muryamana kandi agukunda byimazeyo ukayoberwa impamvu zibimutera zimwe muri izo mpamvu harimo nk’izi zasobanuwe hasi:
Umukobwa agira ubwoba bwo gusama
Benshi mu bakobwa ikintu cya mbere batinya ni ukuba batwara inda batarashaka umugabo kuko biba ari igisebo mu muryango kandi nta shema riri mu kubyara ikinyendaro bityo umukobwa mutarajya mu rukundo cyane ngo umwereke gahunda yo gushinga urugo atakwemerera ko muryamana kuko aba azi ingaruka nyinshi ziva mugusambana cyane cyane nko gutwara inda itateganyijwe.
Igihe umukobwa atarakwiyumvamo cyane
Mu gihe umukunzi wawe mukiri bashya mu rukundo mbese nta gihe kinini mumaranye kugira ngo umukobwa azakwiyumvemo biragoye nubwo bwose aba agukunda ariko ntibimubuza gucyemanga ngo yumve ko harimo ikibazo cyavuka mubaye mu bikoze bityo ntiyemere ko muryamana kandi agukunda byimazeyo bigasaba ko afata igihe kirekire ngo akwiyumvemo kuburyo mwaryamana.
Isoni zo kubikwemerera yumva uri buhite umufata ukundi
Mu rukundo burya hari utuntu tumwe na tumwe ugomba kumenya ku mukunzi wawe iteka ahora akugirira isoni kabone nubwo mwaba muri mwenyine kuko benshi bavuga ko umukobwa iyo muri mubantu ashobora kukugirira isoni bikagutangaza gusa siko biba bimeze umukobwa akugirira isoni bityo bigatuma yanga ko muryama kubera ibibazo byinshi aba yibaza harimo nk’ibi: ese ubu nyuma nituryamana aramfata gute? Ese koko nasanga ntari Isugi arabifata gute? Ese ko numva muri njye bitaranzamo neza mbigenze nte? Ibi byose aba abyibaza atarabibonera igisubizo bityo akakwangira.
Atarabikora kenshi
Umukobwa utararyamana n’umuhungu inshuro irenze imwe aba yumva kuryamana n’umuhungu ari ikibazo kandi nibyo koko birakwiye, bityo akanga ko muryamana kandi muri mu rukundo bikomeye adahwemo kubikwereka uko bwije n’uko bucyeye gusa ntimuryamane kubw’impamvu z’uko atabifiteho ubumenyi buhagije bityo agahitamo kutabikora.
Gutinya ahantu mwahuriye mu gihe atahamenyereye
Mu gihe cyo kubonana n’umukobwa ni byiza ko umujyana ahantu yumva muriwe yisanzuye mbese abona hatuje kandi ahishimiye, ibi bizatuma akwizera ndetse ntacyo uzamuburana gusa kimwe mu bituma umukobwa mukundana washatse ko muryamana ntabyemere kandi muri ahamwenyine biba biterwa n’ahantu mwahuriye ashobora gutinya yumva ko hari uwamubona baziranye, abona atizeye umwanya wamuhaye ngo mubonane mbese yumva mubikoreye aho hantu wamujyanye ataba atuje muri we bityo bigatuma yanga ko muryamana.
Atabyiteguye mu gihe umutunguye
Mu buzima bwa muntu ikintu cyose kiba iyo habaye ho kwitegura neza bityo no kumukobwa ntago yemera ko muryamana umutunguye wenda ngo nuko wumva ko muri wowe ubishaka ndetse akaba ari umukunzi wawe wumva ko muri buhite mubikora gusa bikarangira ntabyo mukoze kubera ko umukobwa Atari yiteguye icyo gikorwa.
Iyo utamuremyemo icyizere ngo yumve ko mwabikora ntibigire ikibazo bitera
Ibiganiro n’igikorwa gihindura byinshi uko gikomeje gukorwa bityo n’umukunzi wawe iyo mutaganira cyane ngo umwereke ko mukwiye kubikora ntago yemera ko mubikora ndetse ntago aba abifiteho ubumenyi buhambaye ngo yumve ko muri we abikoze bikwiye ndetse mwakoresheje ubwirinzi nta kibazo byatera nubwo bwose bitizewe ijana ku ijana, bityo umukobwa yanga ko muryamana mu gihe utaramuganiriza kuri icyo kiganiro ngo umuhe ibitekerezo asobanukirwe neza.
Bitewe n’uburyo umuganiriza ndetse n’uburyo umwitaho bidakwiye
Abakobwa ni abantu bakunda guteteshwa cyane kandi bishimira byinshi gusa iyo nta byishimo agukuraho ntago mwaryamana kuko abikoze nta buryohe yabyumvamo kuko atakwishimiye bityo nk’umukunzi wawe yanga ko muryamana mu gihe abone utamwitayeho utamubaza uko yiriwe niba yagize akabazo umugereho urebe uko byagenze mbese umube hafi icyo gihe utabikoze nta azakwizera ku buryo byagera aho muryamana.
Yumva ko nyuma yo kuryamana umubano wanyu uri bwangirike
Umubano n’igikorwa gikomeye kandi kizihirwa na buri wese iyo byagenze neza, Umukobwa mukundana iyo bitaragera ku ntera ikomeye biragoye ko mwaryamana kuko aba yumva umubano amaze iminsi yubaka uri bupfe cyangwa utaribuhe agaciro igikorwa mukoze kuko nta byinshi arakumenyaho ndetse nawe ari uko, ibyo rero bigatuma atemera ko muryamana kubera afite ubwoba bwo kukubura.
Nkuko tumaze kubona impamvu nyinshi zitandukanye zituma umukunzi wawe atemera ko muryamana, ni byiza ko ubanza kubaka urukundo aho kwihutira kuryamana n’uwo wakunze kugira ngo muzagire byinshi mugeraho kandi byihariye bizabateza imbere mu kava ku ntambwe imwe mukajya kuyindi ishimishije.
Impamvu umukobwa mutari mu rukundo cyane yanga ko muryamana
Urukundo ni kimwe mu bintu by’ingenzi umuntu acyenera kandi cyane bityo bigasaba ko buri muntu agira inshuti ye ya hafi yizera kandi mu bikorwa byose igihe, uwo mukundana atakwizeye ntago bigenda neza cyane bityo twabateguriye zimwe mu mpamvu ukundana n’umukobwa ariko mutarajya mu rukundo byimbitse ntiyemere ko muryamana kandi agukunda byimazeyo ukayoberwa impamvu zibimutera zimwe muri izo mpamvu harimo nk’izi zasobanuwe hasi:


text:
Umusore witwa Kendrick Kevin ari gushimirwa n'abatari bacye ku mbuga nkoranyambaga nyuma yo gutangaza ko igihe icyo ari cyo cyose abaganga bazasanga byashoboka, yiteguye gutanga ijisho rye akariha umuhanzi akunda Niyo Bosco.
Mu gitondo cyo kuri uyu wa Gatandatu tariki 10 Mata 2021 ni bwo Irene Murindahabi Umujyanama wa Niyo Bosco yashyize kuri Instagram ubutumwa bw'umusore wemeye guha Niyo Bosco ijisho bitewe n'urukundo amukunda. Niyo Bosco ni umuhanzi ufite ubumuga bwo kutabona, akaba yarafashwe n'ubu bumuga ubwo yari afite imyaka 2 y'amavuko. Kuri ubu ari mu bahanzi nyarwanda bakunzwe cyane bitewe n'ijwi ryiza n'ubuhanga buri mu ndirimbo ze n'izo yandikira abandi bahanzi banyuranye.
Ubutumwa bwa Kendrick Kevin bwari bukurikiye ifoto ye, bwashyizwe kuri Instagram na M.Irene buragira buti "Uyu ni we njye kandi niteguye guhita ntanga ijisho rimwe ryanjye nta gahato nkabikora ku bushake nkariha umuhanzi wanjye nkunda Niyo Bosco. Ibi kandi nabitekereje igihe kinini utagira ngo ni umwanzuro mfashe mpubutse. Ubwo rero niwumva kwa muganga bavuze ko byashoboka ko narimuha akareba ntuzatindiganye mu kumpamagara, igihe cyose uzampamagara nzakwitaba. Murakoze".
Niyo Bosco indirimbo yashyizeho ukuboko irakundwa cyane
Ubwo yashyiraga ubu butumwa ku rukuta rwe rwa Instagram, Irene Murindahabi umujyanama (Manager) wa Niyo Bosco yagize ati "Ibi birandenze what a kind of love Kendrick Kevin akunda Niyo Bosco. Muhungu wanjye, hari abantu bagukunda cyane gutya. Ngize ubwoba sinatekerezaga ko uzakundwa ku rwego umuntu yifuza kuguha ijisho rye kugira ngo murebane. Basi abazi iby'amaso batubwire niba bishoboka."
Kugeza ubu, ubu butumwa bwe bumaze gutangwaho ibitekerezo birenga 230 mu gihe gito bumaze kuri uru rubuga. Aline Gahongayire uherutse gukorana indirimbo na Niyo Bosco, 'Izindi mbaraga', ari mu batanze ibitekerezo bwa mbere. Yasabiye umugisha uyu musore wemeye gutanga ijisho rye, ati "Imana iguhe umugisha". Uwitwa Niwe Sandrine yagize ati "Birashoboka ahubwo muzajye kwa muganga". Umuhanzi Auddy Kelly uri kubarizwa i Burayi yagize ati "Kendrick wubahwe".
Niyo Bosco yatumbagirijwe izina n'indirimbo 'Ubigenza ute'
Niyo Bosco yakozwe cyane ku mutima n'urukundo yeretswe n'uyu musore wemeye adahatwa kumuha ijisho, atangaza ko yiyongereye mu bantu yifashisha asobanura impamvu yo kubaho kwe. Mu butumwa bwe yagize ati "Mbega! Ahise aba umwe mu bo nifashisha nsobanura impamvu yo kubaho kwanjye. Nishimiye ko Imana inkunda urukundo rungana rutya. Ubuse ndi inde wo gutekerezwaho aka kageni?. Imana y'urukundo iguhe umugisha".
Abandi bantu benshi cyane batanze ibitekerezo bashimiye cyane uyu musore ku bw'urukundo rufitwe na bacye yerekanye. Abandi babwiye Niyo Bosco ko Imana imukunda cyane kandi ishoboye byose. Hyacinth Kampire ati "Imana ni igitangaza ibasha gukora iby'abana b'abantu tutibwira, kandi iragukunda". Tuyisenge yagize ati "Yesu aragukunda, gusa mpaye Imana icyubahiro ku bwawe". Ngabo Chadia ati "Urukundo rurahari cyanee, Imana ikugirire neza Kevin ikujyane kure y'iby'isi nawe ejo udahinduka kuko uri umuntu wuzuye".
Icyakora hari n'abavuze ko Kendrick Kevin ibyo yatangaje ashobora kuba yabeshyaga atabikora. Uwitwa Bob ati "Reka ibikabyo sha, reka amagambo ubishyire mu bikorwa nyine". Kevin yahise amusubiza ati "Niteguye kubishyira mu bikorwa igihe icyo ari cyo cyose nzahamagarwa n'ubu nubwo yambwira ngo nze nta kabuza naza". Yaje kongera asubiza undi wavuze ko ari gushaka kumenyekana, ati "Muvandi sinkeneye hit kuko ntacyo yamarira, igitekerezo n'icyifuzo cyanjye ni ukubona uwo nkunda ameze nk'uko nifuza ko amera".
Umwari Peru ati " Yoooh Imana imuhe umugisha mwinshi kuba yanabitekereje byonyine birakomeye". Dorcas Ikirezi yasabye Kevin kutazamera nk'abantu b'iki gihe batakaje ubumuntu, ati "Imana iguhe umugisha mama kandi komereza aho ntuzabe nk'ab'iki gihe kuko uracyafite ubumuntu". Esther Neissa yavuze ko ibyo Kevin akoze bisobanuye urukundo nyarwo, ati "Mana we, icyo ni igikorwa gisobanura urukundo nyarwo, ni ukuri Uwiteka abiguhere umugisha pe." Irafasha Eliab ati "Uru ni rwo rukundo dusabwa twese, kunda mugenzi wawe nk'uko wikunda, ndabikunze".
Icyo inzobere mu buzima zivuga ku bijyanye no kuba umuntu ufite ubumuga bwo kutabona yahabwa amaso akabona:
Murindahabi Irene yabwiye InyaRwanda.com ko atarabasha kuvugana n'umuganga w'inzobere mu bijyanye n'ubuvuzi bw'amaso ngo amusobanuze niba bishoboka ko umuntu ufite ubumuga bwo kutabona yahabwa andi maso, akabasha kureba. Ibi byatumye INYARWANDA ishakisha umuganga w'inzobere ibaza aya makuru. Uwo twaganiriye nawe yavuze ko kuri ubu bigoye kuba byakunda, gusa ngo mu gihe kiri imbere birashoboka. Yanavuze ko hari irindi koranabuhanga bategereje mu myaka iri imbere rizajya ryifashishwa aho abantu bafite ubumuga bwo kutabona bazajya babasha kubona hatiriwe habaho guhabwa amaso n'abandi bantu.
Uwo InyaRwanda.com yaganiriye nawe ni Prof. Dr Saiba Semanyenzi umuganga w'inzobere mu kuvura amaso - umwuga amazemo imyaka irenga 14 - wanayoboye ishami ryigisha ubuvuzi bw'amaso muri Kaminuza y'u Rwanda (Ophthalmology Department), kuri ubu akaba asigaye yikorera aho afite ivuriro rye bwite ryitwa 'Rapha Medical Clinic' rikorera mu mujyi wa Kigali. Uyu muganga yavuze ko ufashe ijisho ukarikura ku muntu kugira ngo urihe undi, ari nk'urutsinga rw'amashanyaraza rudafite aho rucometse. Icyakora yatanze inkuru nziza ku buvuzi bw'amaso bwo mu myaka iri imbere. Ati:
Urabona ukase ijisho, ni nk'amashanyaraza akonekitinze n'ubwonko (Connecting), biba byarangiye ntabwo rishobora gukora, ni ukuvuga ngo nta muntu watanga ijisho ngo arihe undi muntu kuko uriya mutsi witwa Optic nerve (umutsi uhuza ijisho n'ubwonko) iyo uwukase uhita wangirika ntabwo wakora. Ntabwo ijisho umuntu arihindura, ntabwo bishoboka. Gusa, hari ubushakashatsi burimo gukorwa mu myaka izaza aho umuntu ashobora gushyiraho 'device' (agakoresho kabugenewe) mu jisho bakagahuza n'ubwonko ku buryo umuntu utareba, ubwonko bwajya bukorana n'iyo 'device' ku buryo umuntu yareba bigakunda, ariko ni ibintu bikiri mu bushakashatsi.
Niyo Bosco wemerewe ijisho, akomeje kwerekwa urukundo n'abantu batandukanye. Si Kendrick Kevin wenyine ugaragaje urwo amukunda ahubwo buri uko ashyize hanze indirimbo, abatari bacye bagaragaza uburyo zabakoze cyane ku mutima. Umuhanzikazi Aline Gahongayire ukora muzika ihimbaza Imana, aherutse gutangariza InyaRwanda.com ko amafaranga azava mu ndirimbo 'Izindi mbaraga' yakoranye na Niyo Bosco, azayaguramo imodoka akayiha uyu muhanzi w'impano itangaje u Rwanda rufite.
Mu rugendo rwe rw'umuziki, Niyo Bosco amaze gukora indirimbo zitandukanye zirimo: 'Ubigenza ute' yamufunguriye amarembo y'ubwamamare dore ko imaze kurebwa kuri Youtube n'abantu benshi cyane hafi Miliyoni ebyiri, 'Ubumuntu', 'Ibanga', 'Imbabazi', 'Izindi mbaraga Ft Aline Gahongayire', 'Seka' n'izindi nyinshi zirimo n'izo yandikiye abandi baririmbyi zigakundwa cyane nka 'Nahawe ijambo' ya Vestine & Dorcas.
Niyo Bosco niwe wanditse indirimbo 'Nahawe ijambo' ikunzwe cyane muri iyi minsi
Benshi mu batanze ibitekerezo bashimiye cyane Kendrick Kevin ku bw'umutima we wuzuye urukundo
REBA HANO 'UBIGENZA UTE' YA NIYO BOSCO
REBA IZINDI MBARAGA BY ALINE GAHONGAYIRE FT NIYO BOSCO
REBA HANO IKIGANIRO TWAGIRANYE NA GAHONGAYIRE AKAVUGA KO ASHAKA KUGURIRA IMODOKA NIYO BOSCO


text:
Episode 81: Ryan aratunguwe koko! Yongera kwishima
Njyewe-“Bite se ko utandekura Sama! Washimye igituzaa…cyangwa”
Samantha-“Ryan! Kuva wavuka wari watungurwa?”
Njyewe-“Ngo….ngo?…
Samantha-“Nakubazaga, ngo kuva wavuka wari watungurwa?”
Nahise niyaka Samantha, ndahindukira ako kanya nakubise amaso Cedro na mushiki we Sandrine, Gentil, Provy ndetse na Gaelle,
Njyewe-“Ngo? Sama? Ibi ni iki unkoreye?”
Nateye intambwe Gentil niwe nahobeye bwa mbere, mperuka Cedro wasaga naho atishimye muri we,
Samantha-“Ryan! Ahari yenda nshobora kuba ngutunguye…..nako uratunguwe se basi?”
Njyewe-“Sama! Kuva navuka nibwo bimbayeho, sinzi icyo nakubwira…Gentil…Provy…Gae! Cedro! Aha na he?”
Gentil-“Ahubwo wowe aha nahe?”
Gaelle-“Mbega Ryan! Uziko aribwo nakubona wishimye?”
Njyewe-“Ni ukuri simbabeshya ndishimye cyane, ntabwo nzi uburyo nabibabwiramo gusa namwe murabibona”
Gaelle-“Kandi narabivuze! Ryan akunda amarira, dore ngo aramuzenga mu maso! Hhhhhh!”
Ibyo Gaelle yavugaga byari byo koko, amarira yari yazenze mu maso, ntabwo nari kubihagarika, nabonye neza ko hari inshuti, bwo bukungu bukomeye muntu akwiye, nasubije amaso inyuma ndibuka….
Samantha yahamagaye abaza kutwakira, nubwo numvaga ntacyo nshaka cyo kunywa ariko uwo munsi niteretse bya Fanta bitatu, mu gihe ibiganiro byari birimbanije Kokonati yaje nk’ iya gatera,
Kokonati-“Boss! Ubu bigeze saa ngahe?”
Gaelle-“Cyo re! Hano nta ba bonsa bahaba? Ndavuga ba basore banini nkunda bafite ibituza, baterura abasinzi bakajugunya hanze?”
Njyewe-“Oya uyu ntabwo ari umusinzi, uyu musore yitwa Kokonati niwe dukorana ingendo zatumye mpura na Samantha, uyu munsi nkaba nishimye, Kokona! Terura igifanta kimwe wicare hano nawe”
Kokonati-“Oya…oya Boss! Cyeretse mbanje kujya gukuramo uru rusarubeti”
Twese(Uretse Cedro)-“Hhhhhh!”
Provy-“Ati urusarubeti?”
Gaelle-“Hhhh! Provy nawe banze ujye gukuramo urwo rujipo”
Twese(Uretse Cedro)-“Hhhhhh!”
Gentil-“Umva! Murekere aho kabisa, Ahwiiiii! Imbavu wee!”
Kokonati yaricaye nawe dusangira ibyishimo nkuko twasangiye ubwoba, hashize akanya katari gato Samantha yaje mu matwi yanjye,
Samantha-“Ryan! Igihe ni iki rero, buri wese yagira icyo akubwira?”
Njyewe-“Mbabarira ubikore uko ubishaka, uramfite kandi nemeye, wingora ngo unsabe kugufasha, naba ndi kwishimisha kandi uhari”
Samantha yarasetse arikomereza,
Gaelle-“Ariko namwe mwabibonye ra? Mwabonye ukuntu Ryan ahindukira amaso akayahanga igisa…nako akareba Samantha ukuntu atambuka atababaza isi? Hmmm! Nguko uko biza”
Twese(Uretse Cedro)-“HHhhhhhh!”
Cedro-“Ariko ko museke cyane ubwo aho mwicaye murumva munyuzwe? Nubwo mwanzanye bwose ariko ntabwo nishimye, ntabwo nishimiye ko Ryan atanyumviye, ubwo se ni inshuti yanjye gute? Mwakomeje kujya mubimpata mubimpata….nemera kuzana namwe, ariko mwanteye ingabo mu bitugu nari narabuze uko mubona ngo mubwire ko ari feke kabisa, yikuye amata mu kanwa yirukira Sabine, none ubu ni umuhungu kuko yanze kwitwa umugabo, wowe ubu ntabwo uri umusore nkatwe, uri umuhungu kuko wanze kwitwa umugabo, ngaho ra, ko nabimenye ko na Sabine yakwanze kandi afite ubukwe vuba? Narabikubwiye! Wabaze intama n’ ibyuma! Ubaye uwande musore umwaye?”
Cedro yabivugaga twese ducecetse, ntawamuciye mu ijambo twaratuje twese menya ko duhuje icyo nubashye, gutega amatwi umuntu.
Cedro-“Ko mutavuga? Gentil ntabwo nakubwiye ko Ryan yampamagaye akambwira ubucucu nkamugira inama ntayikore? Ryan naragukoresheje ndakuzi, nubwo nahombye rwose ariko n’ ubundi wowe ntiwari kuzankiza, umuntu wikuye amata mu kanwa…ngo ni urukundo ra? Sabine! Uti Bina bambi!”
Umutima wakomeje kubyima nibuka ko mama yambujije ko umujinya udakwiye kunganza, Gentil arantanga,
Gentil-“Ariko Cedro nta soni ufite zo kuzimya ibishashi by’ ibyishimo?”
Cedro-“Umva ra? Ejo bundi ku munsi w’ amavuko wawe ko wabizimije?”
Gentil-“Ko wumva ari njye nabyizimirije se kuki wowe uzimya ibya Ryan? Ubwo se umukunda kurusha uko wikunda?”
Cedro-“Mbabarira! Imana itubwira ko tugomba gukunda bagenzi bacu nkuko twikunda, umbuza ute kugira inama ryan kandi naramumenye mbere yawe? Ryan ninjye namugaburiraga, nkamumenyera ubukode, yaranakenaga nkamuguriza, umbuza ute kumubwira amakosa ye?”
Gentil-“Ariko ntabwo dukwiye gutonganira imbere ya Ryan! Twese turi hano kuko ari uw’ agaciro kuri twe”
Gaelle-“Hmm! Muribuka bankubita urushyi? Murabyibuka! Cedro ntabwo ukunda Ryan kuturusha, twahoze tukumva tukicecekera, ntugire ngo nuko tutari dufite icyo kuvuga, twaguhaye umwanya ngo usebe”
Cedro-“Uvuze ngo iki?”
Cedro yahagurutse nk’ iyagatera agiye gukubita urushyi Gaelle Kokonati bari begeranye aritambika,
Gaelle-“Mumureke ariko! Mumureke ankubite! Ntabwo byaba ari ubwa mbere nkubiswe kubera Ryan”
Cedro yahise amena icyo kunywa yari afite arasohoka, nyuma y’ akanya gato Kokonati niwe waje atubwira,
Kokonati-“Hhhhhh! Mbega umusore, ariko buriya nahishwe byinshi, uzi ko hari umuntu utagira ubwoba, umuntu utagira isoni, hhhhhh! Umuntu udaseba? Umuntu….uwo muntu ndamubonye ariko ntabwo nari nzi ko abaho pe!”
Twongeye guceceka, ariko ntabwo ari uko twari tutumvise Kokonati ahubwo buri wese yatuje umutima, ariganiriza, nyuma y’ akanya gato,
Cedro-‘Naho ubundi Ryan! Nkuko Cedro yabivuze ejo bundi ku munsi wanjye w’ amavuko nakoze ikirori, aho niho twongeye kukwibuka, twabonaga hari umwanya wicayemo ubusa,
Twari twahuye nk’ inshuti kutagutumira si ikindi, nuko numvaga ko nawe ugomba kuvuka bundi bushya nkanjye, ukishima nkanjye, kandi byabayeho, abatabishaka mubareke bagende, inzira n’ umuhanda biragendwa”
Gaelle-‘Iyo yibeshya se akankoraho ukareba?”
Provy-“Hhhhh! Ariko narumiwe!” Gaelle aritaka, akikina….ubwo se ngo mwari kurwana?”
Gaelle-“Hhhhh! Iyo mumureka se mukareba”
Guseka byabaye guseka ndetse izindi Fanta ziraza dukomeza kuganira,
Sandrine-‘Nanjye nagiraga ngo mvuge, Cedro mumureke nanjye yarananiye, ni musaza wanjye ariko mwimurenganya, kuba ntamukurikiye nuko ntamukunda, buriya nubwo mutari mubizi niwe nkunda cyane,
Niwe nabonye nshonje, niwe Papa na mama, pe ntako ntamugize ariko nabonye neza ko yifuriza Ryan ibyiza, byajyaga bimuraza ijoro numva asubiramo Ryan, ariko ntabwo nari nzi ibyo amwifuriza,
Mumureke agende, burya urugamba rugira ibitambo byinshi, kandi ntiwabihagarika, mupfa kuba muri mu nzira igana aheza mwifuza”
Gentil-“Ryan! Impamvu turi hano ni wowe, watubwiye ibakubayeho ndetse twaguhaye inama zacu, ariko kandi burya ifuni ibagara ubucuti ni akarenge, niyo mpamvu turi hano, ntabwo uri wenyine nyuma y’ ibyakubayeho kandiiii…tuzahora duhari kubwawe”
Njyewe-“Niba nguciye mu ijambo wihangane gusa sinabona uko mbashimira, ndishimye!”
Gaelle-“Hagati aho nabonye witegereza cyane Samantha, kandi nawe ari hano, wagira icyo umubwira”
Twese-“Hhhhhh!”
Samantha-“Ntabwo nshaka ko akivuga muhari, azabe akimbwira nyuma nkuko yabinsezeranije!”
Bose baracecetse muri make ninjye wari ubonye umwanya wo kuvuga, nikije umutima maze ndaterura ndavuga,
Njyewe-“…Njyewe-“Ndagira ngo mfate uyu mwanya mpashimire, nkuko nabibabwiye ntabwo nabona ijambo mbabwira kuri uyu munsi, murantunguye kandi ni intangiriro y’ ubuzima bwanjye bushya,
Ntabwo nari nzi ko uyu munsi nakongera kubona inshuti nyanshuti, z’ akahise zikintekereza, zikanzanira ibyishimo,
Reka mfate umwanya nshimire Samantha wantunguye…kandi…kandii…Imana iguhe umugisha, nta kigora nko kuremera umuntu ibyishimo yifuza”
Muri ako kanya nkivuga Samantha yatse umwanya byari mu byicaro bye n’ ubundi maze maze aratubwira,
Samantha-“Ryan! kuva wavuka wari watungurwa na rimwe?…………………………
Ntuzacikwe na Episode 82 y’ inkuru “Sabine” ejo mu gitondo


text:
Blessing Choir ADEPR paroisse ya Musambira mu myiteguro yo kumurika umuzingo wayo wa mbere
Yanditswe na: Ubwanditsi
2018-08-10 06:12:47
Blessing choir ni korari ibarizwa mu itorero rya ADEPR mu rurembo rw’amajyepfo, itorero ry’akarere rya Kamonyi, Paroisse ya Musambira
Kuri ubu iri mu myiteguro yo kumurika album yayo ya mbere bise “ amashimwe” iki gikorwa giteganijwe kuzaba ku itariki 26 Kanama 2018
Blessing Choir yatangiye umurirmo w’ivugabutumwa mu mwaka wa 2004,yari igizwe n’urubyiruko rw’abanyeshuri baturuka mu midugudu itandukanye yo muri paroisse ya Musambira, icyo gihe yitwaga korari ya paroisse y’abanyeshuri, wabonaga ari abana barangwa no gukundana, kubahana ndetse wabonaga bafite ubushake bwo kuba bagera kure mu buryo bwo gukora umurimo w’Imana.
Ubu uyu munsi chorale blessing yaragutse aho ubu igizwe n’abaririmbyi b’ingeri zitandukanye (Abagore n’abagabo ndetse n’urubyiruko) harimo abarangije kwiga bari mu mirimo itandukanye,abikorera ndetse n’abakiri ku ntebe y’ishuri.
Mu mwaka wa 2008 paroisse ya Musambira yaje kugira igitekerezo cyo gushyiraho korari ya paroisse ihuriweho n’abantu bo mu byiciro byose by’abanyetorero baturuka mu midugudu yose iyigize, nibwo hafashwe umwanzuro wo gushyiraho iyo korari hafatiwe kuyari isanzweho y’abanyeshyuri nk’uko twayivuze haruguru, nyuma mu mwaka wa 2012 ihita ihabwa iri zina rya “Blessing Choir” nkuko umuyobozi wayo yabidutangarije


text:
Isengesho rya Nehemiya
Yanditswe na: Ubwanditsi
2018-04-11 07:18:40
Mana yanjye ujye unyibuka kandi ntuzahanagure imirimo yanjye myiza nkoreye inzu y’Imana yanjye, n’ibihe bifatwa muri yo “Nehemiya 13:14”
Iri sengesho ryasenzwe n’umugabo witwa Nehemiya ubwo yaramaze kwirukana Tobia umwe wari waracuditse na Eliyashibu akamutunganyiriza icyumba mu nzu y’Imana… ntabwo umurimo yakoze wari woroshye namba, gufata umuntu w’umugabo byongeye twavuga ko yari yaragafashe akamusohorana n’ibye byose ntanakimwe asize.
Reka dutekereze uko byari byifashe reba imbaraga yakoresheje asubiza ibintu mu mwanya wabyo igihe yezaga urusengero, imbaraga ‘umwanya yakoresheje ajya gushaka abarewi n’abaririmbyi bari baratataniye kure akabagarura mu rusengero, n’iyindi mirimo itandukanye.
Nyuma y’ibyo byose rero niho yasenze ririya sengesho ati “Mana yanjye ujye unyibuka kandi ntuzahanagure imirimo yanjye myiza nkoreye inzu y’Imana yanjye, n’ibihe bifatwa muri yo”
Birashoboka ko Atari iki yari guhita avuga wenda akavuga ati ahwi Eliyashibu we wabibonye ko ntakina? Njye ndakaze! Erega ndi umunyembaraga! Erega sinjya ncika intege, Ndabemeje n’ibindi, ariko siko byagenze ahubwo yahise yihuta imbere y’Imana ashinganisha imirimo yose akoreye imbere yayo ayisaba kutazayihanagura.
Aya magambo akwiriye gutera umuntu wese kwitekerezaho no kwibaza kumirimo yose akorera imbere y’Imana niba koko yabasha gusenga nka Nehemiya asaba Imana kutazayihanagura cyangwa wayisaba gusiba ikongera igatangira?
Benedata imirimo yose dukora ijambo ry’Imana rivuga ko izanyuzwa mu ruganda cyangwa se mu muriro yaba ari imyiza cyangwa se imibi.
Mbese imirimo dukora tuyikorera guhesha Imana icyubahiro cyangwa nukugira ngo tugaragare neza? Reka dufate gusura abarwayi, gufasha imfubyi n’abapfakazi, gutabara ababaye, Kwitanga mu rusengero dutanga icyacumi n’amaturo, Gusurana n’ibindi bitandukanye. Niba rero tubikorera guhesha Imana icyubahiro no kogeza izina ryayo reka dufatanye na Nehemiya Dusenge nkawe tuti “Mana yanjye ujye unyibuka kandi ntuzahanagure imirimo yanjye myiza nkoreye inzu y’Imana yanjye, n’ibihe bifatwa muri yo”.
Niba atariko bimeze reka twisubireho aho gukora ibyitwa imirimo myiza kandi izatwikwa twitoze gukora imirimo myiza kandi tuyikorera Imana izatubera urwibutso ku munsi mubi.
Imana ibahe umugisha.
[email protected]


text:
Mu Rwanda usanga abahanzi bakora zimwe mu njyana zirimo HipHop, Afro-Beat bakunze guhora mu bitangazamakuru bidoga ko ari abami. Birashoboka ko waba uri mu bantu batazi umwami w'injyana nyamara birasobanutse.
Riderman yakunze kwivuga ko nta muntu ukwiriye kumugereranya na begenzi be bakora umuziki wo mu muryango wa HipHop. Senderi International yigeze gutwara igikombe cya Best Afro-Beat bityo akajya avuga ko ari Umwami. Abaririmba R&B ntibakunze guhora mu mpaka dore ko usanga umuziki wabo uba udashingira ku kwivuga ibigwi ahubwo ibikorwa ni byo byivugira. Ese ubu ni nde muhanzi wo mu Rwanda ushobora gufatwa nk'umwami mu njyana ya Hip Hop?
Abahanga mu muziki basobanura ko umuhanzi watangije injyana mu gihe atayihirimbaniye atajya afatwa nk'umwami ahubwo ahabwa icyubahiro ahabwa n'ibyo aba yarakoze. Urugero Michael Jacskon kuri ubu afatwa nk'umwami wa Popular music (pop music) nyamara iyo njyana yatangijwe na Thomas Edison na Emile Berliner mu kinyejana cya 19, hari mu 1877 ubwo Edison yavumburaga amajwi (Sound) yo mu byuma bikozwe mu Butare (Tin foil) ariko bahondaga ku meza akoze mu buryo buzengurutse. Muri iyi minsi ubajije umwami (King) wa Pop uwahita aza mu mutwe ni Michael Jacskon bitewe n'uko ari we wakundishije amahanga iyo njyana.
Nonese ni iki wagenderaho wita umuhanzi umwami w'injyana?
Iki kibazo kibazwa n'abatari bake bikarangira baguye mu mutego wo kudatandukanya umuhanzi watangije injyana n'umuhanzi wayimenyekanishije.
Ingano y'abakunda umuhanzi (Followers/fans), ibihembo umuhanzi yakuye mu muziki ndetse n'igihe (duration of his career) uwo muhanzi yakoze umuziki biri mu bishobora kugenderwaho na buri wese ushaka kwita umuhanzi runaka mu gihugu icyo ari cyo cyose. Kuba umwami w'injyana runaka biri kure yo kuba umuhanzi ari umunyempano. Aha rero impaka ziri hagati ya Alikiba na Diamond Platnumz ubishoboye wahita uzishyiraho akadomo ukurikije ibyo twasobanuye hejuru. Kuba umuhanzi yaba afite impano si urwitwazo rwo kwitwa umwami w'injyana runaka.
Umuhanzi kuba yakwitwa umwami w'injyana asabwa kuba akora umuziki utandukanye n'indi bagenzi be muri iyo njyana bakora (Distinct Style). Mu gusobanura neza iyi ngingo, ni uko umuhanzi asabwa kuba yaraciye mu nzira itandukanye n'izindi abandi banyuzemo. Urugero: uburyo yandika, uko yitwara ku rubyiniro, ndetse n'uko yisobanura (Expression). Nta muhanzi wigeze yitwa umwami w'injyana akora umuziki yihishe mu bitugu by'abandi. Asabwa kwitandukanya na bagenzi muri byose.
Kuri iyi ngingo uwashaka yahita yanzura ko Riderman ari umwami wa HipHop mu gace kayo kitwa Crunk aho uyiririmba aba yivuga imyato. Urebye izo ngingo wasanga Riderman atandukanye n'abakora HipHop ba hano mu Rwanda kuko, amaze imyaka 13 akiri ku isonga, afite album zirindwi, buri tariki yamurikiragaho album yabonaga abafana benshi, muri Guma guma yarashyigikiwe cyane ndetse ntaravugwaho gufungirwa ibiyobyabwenge nkuko abo bahanganye bahora muri gereza ndetse bagaruka bakibura mu muziki.
Umwami w'injyana runaka (The legend/king of genre) asabwa guharurira inzira abakiri bato bakazaza bifuza kuba nkawe. Ikindi abandi bahanzi usanga bifuza gukorana na we mu ndirimbo zitandukanye (Collabo).
Umuhanzi w'umwami w'injyana runaka asabwa kuba yarazanye impinduramatwara muri uwo muziki (Influence).
Kugira ngo ube umwami w'injyana runaka usabwa kuba ukora umuziki wo mu ijwi riranguruye ugera kure kandi abandi bakakureberaho urugero (Inspirational). Umuhanzi w'umwami mu njyana runaka agomba kuba yarakoze umuziki utitiza isi mu gihe cye na nyuma yo gutabaruka. Ikindi aba asabwa guha umurongo umuco runaka akoresheje umuziki we (Culture shapers).
Hari zimwe mu ngingo abahanzi bafatwa nk'abami b'injyana bakunze kuririmbaho. Urugero: Kurwanya akarengane, guca irondaruhu, kurwanya ivangura, ubutegetsi bubi, kurwanya ubusambane n'ibindi. Ikindi kigenderwaho mu guha ikuzo umuhanzi runaka ko ari umwami w'injyana hazamo gukora umuziki adakura mu ruge (Consistency). Umuhanzi uyuboye injyana runaka asabwa gukora ahozaho akabasha kwemeza abantu icyo arwanira.
Gukora umuziki uhozaho biri mu byemeza ko utandukanye na bagenzi bawe ndetse abaza mu muziki bakagusanga uri umuhanzi udacogora. Muri iyi nkuru twasubizaga ikibazo kibaza''Ese umuhanzi wateje imbere injyana runaka ni we ukwiriye kwitwa umwami wayo?'' Rero igisubizo gihari ni uko umuhanzi witwa umwami w'injyana runaka ari uwujuje ibyavuzwe hejuru.
Isoko y'inkuru: Britanica.com


text:
Kubaka biroroha gusa gukomeza urugo bigakomera kurushaho.Muri iyi minsi uganira n’abamaze kubaka ingo bakubwira ibibazo bafite waba uri ingaragu ukumva gushaka umufasha biragenda bikuvamo.Abantu bashakana bishimanye,urukundo n’urugwiro ari byose ariko nyuma y’igihe runaka bya byishimo bikagenda biyoyoka.Aya ni amwe mu makosa ugomba kwirinda kugirango wubake urugo mwese rubizihiye. 1.ICYUMBA SI IKIBUGA CY’ABANA Mu ngo nyinshi usanga utatandukanya icyumba cy’ababyeyi ni icy’abana,yego si bibi ko abana bisanzura ku babyeyi babo ariko nanone si byiza ko bahora bikinagura mu cyumba cy’ababyeyi.Ibi bigira ingaruka kuri mwese iyo mudafashe icyemezo hakiri kare ngo icyumba cyanyu kibe ubwiru .Wakwibaza uti se byatera ikihe kibazo?Biratinda hakazagera igihe umwe cyangwa mwese yumva nta bushake bwinshi akigira bwo kubaka urugo kuko abazi ko igihe icyo aricyo cyose abana babatungura ugasanga mugombye gutegereza ijoro abana baryamye kandi wenda ubushake bwanagabanutse cyane ko urugo rutubakwa nijoro gusa. 2.WIBONA UMUFASHA WAWE NK’UMUGORE CYANGWA UMUGABO WAWE Ibi bikunda kugaragara ku bagabo.Niba amaranye igihe kinini n’umufasha we ,ageraho akumva nyine ko ari umugore yishakiye ko amufiteho uburenganzira bwose.Ibi rero si byiza .Nimugera mu gihe cyo gutera urubariro kurugo,iyibagize ko uri umugabo akaba umugore ahubwo mwifate nka kera mukirambagizanya bituma ubushake bwiyongera bityo igikorwa kikaba injyanamuntu.Nawe se umugabo usanga ntakuguguyaguya umugore,ntatugambo twiza cyangwa ibindi byatuma umugore nawe agira ubushake.Umugabo iyo atanyuzwe nibwo atangira ati “nashatse nabi” nyamara ariwe ubifitemo uruhare runini.Agafata icyemezo kigayitse cyo kujya gushaka ibyishimo mu bari bicuruza nyamara ibyishimo n’urukundo abisize iwe. Kuruhande rw’abagore naho si shyashya.Umugabo nibayaragushatse ntibivuze ko kumushimisha byarangiriye mu kwezi kwa buki.Mureshye ,umukorere ibintu bishya gusa niho rwose atazatekereza ibyo kuguca inyuma kuko aba yiteguye ko umuhishiye byinshi.Akazi si we urota karangira,hehe no kongera guhitira mu kabari! 3.WIKWIKUNDA Umuntu umwe ni we wavuze ati "ari abagabo, yaba abagore bose barabikora".Ni byo koko kwikunda kuri kumpande zombi.Byagera kubagabo bo bikaba agahebuzo.Niba muri muburiri wishaka ibyishimo byawenyine,ngo wumve ko byose bikorwa uko ubishaka.Hari abagabo usanga rwose bategeka abagore babo uburyo bifuza,bitaba uko ubimusabye bikazamura ubwumvikane buke mu muryango,gucana inyuma bigahabwa umwanya kandi bitari bikwiye.Niho usanga SIDA yarabinjiranye kera,uretse na SIDA kandi nizindi ndwara zandurira mu mibonano mpuzabitsina ntawakwishimira kuzandura.Uburyo ni bumwe ni ikiganiro kirambuye ,ukumvisha mugenzi wawe uko ubibona ntaguhangana cyangwa se kwicecekera. 4.IRINDE IMYAMBARO ITARABUGENEWE Ntibikunze kubaho ariko hari abakora iri kosa batazi ko ari ikosa.Ugasanga umwe muri mwe araye yambaye imyenda isanzwe ijoro ryose.Nyamara birashoboka ko uwo muraranye yumva agize ubushake mu ijoro hagati,byakubitiraho imyenda wambaye bikamutera ubute.Hari imyambaro rero yabugenewe uretse ko unabishoboye warara wiyambariye umwambaro wa Adamu,bifasha cyane mugenzi wawe ndetse nawe ubwawe. 5.IRINDE AMAGAMBO AKOMERETSA Mu buriri si mu rukiko ,si naho kandi hatangirwa penetensiya.Amakosa yose ndetse nibitagenda neza murugo siho bivugirwa ,ahubwo nicyo gihe cyiza cyo kuganira koko nkabashakanye. Iyo muhise rero mwibanziriza ibibazo byo murugo,haziramo uburakari ,ntumenya nigihe wakomerekeje uwo mwashakanye bityo igikorwa nyamukuru kiba kitari bugende neza byanze bikunze kuko nyine umwe aba agitekereza kumagambo wamubwiye atamushimishije. 6.WIHUNGA IMYITOZO NGORORA MUBIRI Ibigo byinshi byashyiriyeho abakozi babo igihe runaka cyo gukora siporo.Burya si uko arya masaha abakozi bakomeje akazi umusaruro utakwiyongera,ahubwo ni uko bazi akamaro ko gukora imyitozo ngorora mubiri.Niba rero utajyaga uyikora,tangira uyimenyereze ,uretse no kuba ituma umuntu aruhuka mu mutwe,inatuma wirinda umubyibuho utifuza.Tutirengagije ko umubyibuho nawo uri mu bituma urugo rutubakwa uko mubyifuza. 7.ITE KU ISUKU Wakwibaza uti se ibi ni ngombwa kubivugaho?Yego ni ngombwa cyane.Abantu iyo bakiramabgizanya isuku iba ari yose ku mpande zombi.Ariko mwagera murugo bigatangira kugabanuka.Aha reka tuvuge ku bagore kuko nibo bagira umubiri uba ukeneye isuku ihagije.Ubishoboye wajya ukaraba nibura gatatu ku munsi .Ibi mbivugiye ko umugabo wawe nashaka kugira icyo akubaza agasanga nta suku bimuca intege rwose kandi akenshi hari n’igihe atabikubwira ahubwo akagucikaho buhoro buhoro wowe ukibaza icyamuhinduye kandi nyamara ari udukosa umuntu aba atahaye agaciro. Amakosa akorwa mungo ni menshi kandi ninayo avaho intandaro yo gusenya, aya ni amwe mu makosa wakwirinda gukora .Turi kwegeranya andi wakwirinda tuzabagezaho mu gice cya kabiri.
Kubaka biroroha gusa gukomeza urugo bigakomera kurushaho.Muri iyi minsi uganira n’abamaze kubaka ingo bakubwira ibibazo bafite waba uri ingaragu ukumva gushaka umufasha biragenda bikuvamo.Abantu bashakana bishimanye,urukundo n’urugwiro ari byose ariko nyuma y’igihe runaka bya byishimo bikagenda biyoyoka.Aya ni amwe mu makosa ugomba kwirinda kugirango wubake urugo mwese rubizihiye.
1.ICYUMBA SI IKIBUGA CY’ABANA
Mu ngo nyinshi usanga utatandukanya icyumba cy’ababyeyi ni icy’abana,yego si bibi ko abana bisanzura ku babyeyi babo ariko nanone si byiza ko bahora bikinagura mu cyumba cy’ababyeyi.Ibi bigira ingaruka kuri mwese iyo mudafashe icyemezo hakiri kare ngo icyumba cyanyu kibe ubwiru .Wakwibaza uti se byatera ikihe kibazo?Biratinda hakazagera igihe umwe cyangwa mwese yumva nta bushake bwinshi akigira bwo kubaka urugo kuko abazi ko igihe icyo aricyo cyose abana babatungura ugasanga mugombye gutegereza ijoro abana baryamye kandi wenda ubushake bwanagabanutse cyane ko urugo rutubakwa nijoro gusa.
2.WIBONA UMUFASHA WAWE NK’UMUGORE CYANGWA UMUGABO WAWE
Ibi bikunda kugaragara ku bagabo.Niba amaranye igihe kinini n’umufasha we ,ageraho akumva nyine ko ari umugore yishakiye ko amufiteho uburenganzira bwose.Ibi rero si byiza .Nimugera mu gihe cyo gutera urubariro kurugo,iyibagize ko uri umugabo akaba umugore ahubwo mwifate nka kera mukirambagizanya bituma ubushake bwiyongera bityo igikorwa kikaba injyanamuntu.Nawe se umugabo usanga ntakuguguyaguya umugore,ntatugambo twiza cyangwa ibindi byatuma umugore nawe agira ubushake.Umugabo iyo atanyuzwe nibwo atangira ati “nashatse nabi” nyamara ariwe ubifitemo uruhare runini.Agafata icyemezo kigayitse cyo kujya gushaka ibyishimo mu bari bicuruza nyamara ibyishimo n’urukundo abisize iwe. Kuruhande rw’abagore naho si shyashya.Umugabo nibayaragushatse ntibivuze ko kumushimisha byarangiriye mu kwezi kwa buki.Mureshye ,umukorere ibintu bishya gusa niho rwose atazatekereza ibyo kuguca inyuma kuko aba yiteguye ko umuhishiye byinshi.Akazi si we urota karangira,hehe no kongera guhitira mu kabari!
3.WIKWIKUNDA
Umuntu umwe ni we wavuze ati "ari abagabo, yaba abagore bose barabikora".Ni byo koko kwikunda kuri kumpande zombi.Byagera kubagabo bo bikaba agahebuzo.Niba muri muburiri wishaka ibyishimo byawenyine,ngo wumve ko byose bikorwa uko ubishaka.Hari abagabo usanga rwose bategeka abagore babo uburyo bifuza,bitaba uko ubimusabye bikazamura ubwumvikane buke mu muryango,gucana inyuma bigahabwa umwanya kandi bitari bikwiye.Niho usanga SIDA yarabinjiranye kera,uretse na SIDA kandi nizindi ndwara zandurira mu mibonano mpuzabitsina ntawakwishimira kuzandura.Uburyo ni bumwe ni ikiganiro kirambuye ,ukumvisha mugenzi wawe uko ubibona ntaguhangana cyangwa se kwicecekera.
4.IRINDE IMYAMBARO ITARABUGENEWE
Ntibikunze kubaho ariko hari abakora iri kosa batazi ko ari ikosa.Ugasanga umwe muri mwe araye yambaye imyenda isanzwe ijoro ryose.Nyamara birashoboka ko uwo muraranye yumva agize ubushake mu ijoro hagati,byakubitiraho imyenda wambaye bikamutera ubute.Hari imyambaro rero yabugenewe uretse ko unabishoboye warara wiyambariye umwambaro wa Adamu,bifasha cyane mugenzi wawe ndetse nawe ubwawe.
5.IRINDE AMAGAMBO AKOMERETSA
Mu buriri si mu rukiko ,si naho kandi hatangirwa penetensiya.Amakosa yose ndetse nibitagenda neza murugo siho bivugirwa ,ahubwo nicyo gihe cyiza cyo kuganira koko nkabashakanye. Iyo muhise rero mwibanziriza ibibazo byo murugo,haziramo uburakari ,ntumenya nigihe wakomerekeje uwo mwashakanye bityo igikorwa nyamukuru kiba kitari bugende neza byanze bikunze kuko nyine umwe aba agitekereza kumagambo wamubwiye atamushimishije.
6.WIHUNGA IMYITOZO NGORORA MUBIRI
Ibigo byinshi byashyiriyeho abakozi babo igihe runaka cyo gukora siporo.Burya si uko arya masaha abakozi bakomeje akazi umusaruro utakwiyongera,ahubwo ni uko bazi akamaro ko gukora imyitozo ngorora mubiri.Niba rero utajyaga uyikora,tangira uyimenyereze ,uretse no kuba ituma umuntu aruhuka mu mutwe,inatuma wirinda umubyibuho utifuza.Tutirengagije ko umubyibuho nawo uri mu bituma urugo rutubakwa uko mubyifuza.
7.ITE KU ISUKU
Wakwibaza uti se ibi ni ngombwa kubivugaho?Yego ni ngombwa cyane.Abantu iyo bakiramabgizanya isuku iba ari yose ku mpande zombi.Ariko mwagera murugo bigatangira kugabanuka.Aha reka tuvuge ku bagore kuko nibo bagira umubiri uba ukeneye isuku ihagije.Ubishoboye wajya ukaraba nibura gatatu ku munsi .Ibi mbivugiye ko umugabo wawe nashaka kugira icyo akubaza agasanga nta suku bimuca intege rwose kandi akenshi hari n’igihe atabikubwira ahubwo akagucikaho buhoro buhoro wowe ukibaza icyamuhinduye kandi nyamara ari udukosa umuntu aba atahaye agaciro. Amakosa akorwa mungo ni menshi kandi ninayo avaho intandaro yo gusenya, aya ni amwe mu makosa wakwirinda gukora .Turi kwegeranya andi wakwirinda tuzabagezaho mu gice cya kabiri.


text:
Burya umubiri ubika byinshi.Umusore w’imyaka 19 yamaze igihe kinini amatwi amurya bitavugwa.Bigera n’aho atangira kumva ibisa n’ibivumvuri byiruka mu matwi.Ubwo n’umutwe ntiwari umworoheye.
Uwo musore w’Umushinwa yagiye kwa muganga.Iyo biba nko mu bihugu bimwe na bimwe, bari guhita bamuha ibinini by’umutwe agataha.Umudogiteri we, yemera ko utavura ikintu utazi.Yabaye akimugeza ku isuzumiro akubitwa n’inkuba.
Uburyaryate mu gutwi kwa Mr Li ntibwavaga ku busa.Inyenzi agahiryi zari zarafashemo ibirindiro.Ngo iy’ingore yari yaramaze kwarikamo, itereramo amagi 25.Izi nazo ntizatinze kuvuka.Nguko uko inyenzi 26 zashajije umusore.
Iyo atajya kwa muganga ubishoboye,yari kwiruka ku musozi bakagira ngo ni ibisazi cyangwa ngo ni ibindi bibabazo.Mu bice bimwe(byo mu Rwanda)ho bavuga ko ari amarozi.
Na we ariko ngo zacukuyemo imyenge itazamusiga amahoro.Abaganga ntibazi neza niba uko gutwi kw’iburyo kuzongera kumva neza nk’ibisanzwe. Cyakora zo yarazikize.
Niba uhorana umutwe udakira, n’amatwi ntaguhe agahenge birakwiye kwegera muganga wagufasha gushaka ikibitera aho kukuvura uburyaryate gusa.
By P.B


text:
Umujyi wa Kigali ugiye gushakira igishoro abatujwe mu midugudu y'icyitegererezo #Rwanda #RwOT via @kigalitoday
[Kigali Today - Rwanda] - 13/10/2021
Ubuyobozi bw'Umujyi wa Kigali bwijeje abatujwe mu midugudu y'icyitegererezo yo mu turere dutatu tuwugize, ko buzabafasha kubona igishoro mu mabanki kugira ngo bihangire imishinga, banateze imbere iyadindiye. - Amakuru mu Rwanda / Simon (...)
... Article published by "Kigali Today" (Rwanda), read the rest of the news
For any information or claim on this article, see directly with the newspaper.


text:
Yesu yatoranyije mu bigishwa be abantu 12 abita intumwa kugirango bazasigare bakora umurimo, abaha ubutware, intego yariyo kwigisha abantu ko ubwami bwo mu ijuru buri hafi, abaha ubutware bwo gukiza abarwayi,kuzura abapfuye,gukiza ababembe no kwirukana abadayimoni. mu myaka itatu yamaze ku isi agaragara n’amaso y’umubiri. Bibiliya ivugako Yesu yamaranye n’intumwa ikindi gihe kingana n’iminsi mirongo ine nyuma yo kuzuka abigisha iby’ubwami bw’Imana (ibyakoz 1:3)
Bibiliya iravuga ngo Ijambo ry’umusaraba ku barimbuka ni ubupfu, ariko kuri twebwe abakizwa ni imbaraga z’Imana, kuko byanditswe ngo“Nzarimbura ubwenge bw’abanyabwenge, N’ubuhanga bw’abahanga nzabuhindura ubusa.”
Mbese none umunyabwenge ari he? Umwanditsi ari he? Umunyampaka wo muri iki gihe ari he? Ubwenge bw’iyi si Imana ntiyabuhinduye ubupfu?
Kuko ubwo ubwenge bw’Imana bwategetse ko ab’isi badaheshwa kumenya Imana n’ubwenge bw’isi, Imana yishimiye gukirisha abayizera ubupfu bw’ibibwirizwa. 1 Abakorinto 1:18-21.
Uku niko intumwa za Yesu uko ari 12 zarangije urugendo
1. SIMONI Petero: uyu yari umuvandimwe wa andereya arazwi, uyu niwe wambere wasubije Yesu ko ari umwana w’Imana ikindi azwiho niwe washatse kurwanira Yesu akaba yaranaciye ugutwi umusirikare umwe muri baje gufata Yesu,nyamara kandi ni nawe waje kwihakana Yesu gatatu yikurikiranyije, nyuma yaje kwegurirwa kuyobora intumwa.
Yari uw’i Betisida h’i Galileya yabambwe ku musaraba acuritse kuko yanze kubambwa nk’Umwami we Yesu abasaba ko bamubamba bamucuritse. yaguye i Roma ho mu Butaliyani mu kwezi kwa 6 hagati ya 67 na 68. Abanyamateka bavuga ko ashobora kuba yarapfiriye igihe kimwe na Pawulo kuko ari nabo bashinze itorero I Roma kandi bose biciwe I Roma. (Johani 21:18-19).
2. ANDEREYA: Uyu ni umwe muri ba bandi 2 bumvise Yohana umubatiza avugako abonye Yesu ako kanya bagahita bamukurikira (Yohana1:37). Andereya yakurikiye Yesu ndetse amusabako yamubwiraho acumbitse, akaba yaraje azaniye umuvandimwe we Simoni inkuru nziza yuko babonye Mesiya aramujyana aramumwereka. Yiciwe mu Bugereki aho yabwirizaga ubutumwa bwiza.
Taliki ya 28 Ugushyingo mu mwaka wa 69 nibwo Andereya Yabambwe kandi ngo yarabyishimiye yabambwe ku musaraba udateye nk’iyindi kuko wari ufite ishusho y’inyuguti ya (X) wari uberamye bene iyo misaraba yaramwitiriwe mu gifaransa bayita (croix de saint’Andre).(x-shaped cross) yamaze iminsi ibiri aziritse atarapfa ahubwo abwiriza abaje kumushungera bose, bamaze kuba benshi basabako ahamburwa ku musaraba babikora asigaranye akuka gakeya ahita apfa.
3. YAKOBO: (mukuru): Yakobo we yarazi kwigisha cyane we n’umuvandimwe we Yohana bitwaga abana b’inkuba akaba ari bene Zebedayo, Yishwe na Herode amuciye igihanga, hari muri 44, uyu yapfuye ari uwa kabiri nyuma y’urupfu rwa Sitefano. (Ibyakozwe 12:2).
4. FILIPO: yari uw’I betsayida, uyu niwe wasabye Yesu ko yabereka Data wa twese.Yabambwe ku giti ahitwa i Hierapolis muri Turukiya Akaba yarapfuye muri 54. (Johani 14:9)
5. BARUTOROMAYO: Yari mu bantu bavugagako I Nazareti nta kiza cyahaturuka, nyuma akaba ari nawe wambere wabwiye Kirisito ko ari umwana w’Imana ubwo Yesu yamaraga kumubwirako yamubonye ari munsi y’umutini, Filipo ataramuhamagara(Yohana 1:49). Bivugwa ko bamushishuyeho uruhu ari muzima ubwo bari basanze avuga ubutumwa bwiza, bamaze kumuvanaho uruhu amara iminsi itatu abona gupfa. Yapfuye muri 70.
6. MATAYO: Uyu yahoze akora akazi ko gusoresha, Niwe bitaga Lewi; akaba yaranditse ubutumwa bwiza mbere y’imyaka 10 y’urupfu rwe. yapfuye asogoswe, amakuru avuga ko yapfiriye muri Etiyopiya, hagati y’umwaka wa 60-70 nyuma y’urupfu rwa Yesu.
7. THOMAS: Uyu azwi cyane nk’intumwa ihakana kuberako bagenzi be bamubwiyeko babonye Yesu ntiyabyemera kera abanje kumukoraho akabona n’inkovu zimisumari mubiganza bya Yesu Kristo (Yohana 20:25). Yicishijwe amacumu avuye kuvuga ubutumwa mu buhinde no mu bu Peresi (Iran y’ubu mu mwaka wa 70. mu Ubuhinde umusozi bamwiciyeho barawumwitiriye (witwa St-Thomas)
8. TADEYO (undi Yuda):Uyu niwe wigeze kubaza Yesu Impamvu yaragiye kubiyereka ariko ntiyereke ab’isi (Yohana 14:22). Baramukubise kugera apfuye aho yavugiraga ubutumwa i Mesopotamia, mu mwaka wa 72.
9. YAKOBO (mutoya): Uyu niwe wariwaratorewe kuyobora urusengero I Yerusaremu nyumay’urupfu rwa Yesu. Akaba yarapfuye ahanuwe ku gasongero ku rusengero. Umwaka yapfuyemo ntugaragara mu mateka amuvugaho.
10. SIMONI ZEROTE: uyu amaze kubonako Yesu azutse yagize ishyaka ryo kubwiriza ubutumwa bwiza, akaba yarageze mu bihugu bitandukanye: Egypt, Cyrene, Africa, Mauritania, Britain, Lybia, and Persia . Akaba yariciwe mu gihugu cya Siriya, bamubambye mu mwaka 74.
11.MATIYASI : uyu niwe wasimbuye Yuda wagambaniye Yesu (yapfuye yiyahuye) ibyakozw 1:26. Hari abavugako yaje kuzuza ubuhanuzi buboneka muri Zaburi 109:8,Matiyasi Bamuteye amabuye hanyuma bamuca igihanga mu mwaka 70.
12.YOHANA: uyu niwe wenyine mu ntumwa 12 wapfuye urw’ikirago, bakaba baragerageje kumwica biranga ubwo Bamucaniraga mu ngunguru y’amavuta babonye adapfuye bajya kumuta ku kirwa cya Patimosi hari ku ngoma y’umwami Domitian, kuri icyo kirwa niho yandikiye igitabo cy’Ibyahishuwe kugeza ubwo yagaruwe muri Efeso aho yandikiye inzandiko 3 za Yohana, akaba yarapfuye muri 95.
Izi nizo ntumwa za mbere zabayeho kandi akarusho zo zifite kurusha izindi ntumwa ni uko zo zibaniye na Yesu imbonankubone.
Ibi bitwigisha ko uwamenye KristoYesu aba ari kurugamba nkuko Yobu yabivuze ngo iyo umuntu ari mu Isi n’umubiri aba afashe igihe mu ntambara. Bityo rero mukomere kandi mukomezanye kuko urugamba rurakomeje.
Ni koko iyi nzira irafunganye ariko tugomba kuyinyuramo nkuko twabyiyemeje. Isi izakurwaho niyo mpamvu rero ibyo tuhakorera bikwiriye kuba byiza, twitegurako igihe kimwe tuzacirwa imanza kubyo twakoze. Duharanire guha ubuzima bwacu Imana no kuyikorera kugira ngo umunsi yaduhamagaye tutazakorwa n’isoni. Nubwo dupanga imishinga yacu nkabazabaho imyaka igihumbi ariko dukwiye guhora twiteguye tugakorera Imana nkabazapfa ejo.
Source:https://www.whatchristianswanttoknow.com
Ismael Kayishema @agakiza.org


text:
Karongi: Yatomboye miriyoni akiri mu byishimo by’amanota y’abana be
Yanditswe na Ntawitonda Jean Claude
Sinzabakira Valens w’imyaka 34 abaye umunyamahirwe wa 10 utsindiye miriyoni y’amafaranga y’u Rwanda muri poromosiyo ya Banki ya Kigali (BK PLC) ishamikiye kuri serivisi y’imari yitwa “IKOFI” yagenewe abahinzi.
Sinzabakira utuye mu Kagari ka Musasa, Umurenge wa Gishyita, Akarere ka Karongi, afite umugore n’abana batatu babyaranye n’undi umwe barera bakuye mu kigo k’imfubyi.
Ku wa kabiri tariki 23 Nyakanga 2019 ni bwo yashyikirijwe sheki ya miriyoni imwe y’amafaranga y’u Rwanda ku kicaro gikuru cya Banki ya Kigali, agaragaza imbamutima yatewe no gutombora ku munsi yari yabonyeho ibyiza byinshi.
Yagize ati: “Uwo munsi nari nagize n’umugisha cyane abana bazanye amanota meza turi kwishimana muri uwo mugoroba. Igihembwe cyashize bose bari bagize amanota mabi, uwari wabaye uwa 21 yabaye uwa gatatu, undi wari wabaye uwa 11 aba uwa 7, ukurikiyeho aba uwa mbere, undi aba uwa kenda.”
Sinzabakira ni umuhinzi w’ibigori, inyanya n’ibitunguru, ahinga ku butaka butagera kuri hegitari imwe.
Yafunguye Konti y’Ikofi mu kwezi kwa Gicurasi 2019, ahita abitsaho amafaranga y’u Rwanda 6,000 kuko yari amaze gusobanukirwa akamaro ko kwinjira muri iryo koranabuhanga rikoresha terefoni igendanwa.
Bimwe mu bikorwa yibuka yakoze ni uko yoherereje abantu batandukanye 4,000 kuri ayo mafaranga yabikije, akanohererezwa 3,300 bikaba ari byo byamuhesheje amahirwe yo gutombora miriyoni.
Yakomeje ashima gahunda z’Ikofi, agira ati: “Icya mbere ku Ikofi wohereza ukanakira amafaranga ntayo bagukase kandi mu zindi serivisi zose zisaba gukoresha terefoni hari ayo bagukuraho yo kohereza no kwakira. Icya kabiri, Ikofi imfasha kugura ifumbire; namenye ko nshobora guhabwa inguzanyo nkabona ifumbire ihagije sindare ihinga, nkazagenda nishyura buhoro buhoro.”
Guhera mu mpera z’icyumweru gishize ubwo yahamagarwaga ko yatomboye, Sinzabakira ahamya ko amaze kwinjiza mu Ikofi bagenzi be b’abahinzi bagera ku 10, cyane ko asanzwe ari n’umukangurambaga wa gahunda ya Leta ya SMART Nkunganire.
Abasaga 125,000 bamaze kwiyandikisha mu Ikofi
Ubuyobobozi bwa Banki ya Kigali bwishimira ko serivisi z’Ikofi zikomeje kugira uruhare mu guhindura ubuzima bw’abahinzi.
Mutangana Felix, Umukozi wa BK mu Ishami ry’ubucuruzi unakurikirana umushinga w’Ikofi, yavuze ko mu byumweru 10 bishize abahinzi barenga ibihumbi 125 (125,000) bamaze kwiyandikisha.
Yakomeje agira ati: “Turateganya kuba nibura muri Nzeri 2019 tuzaba tugeze ku bahinzi ibihumbi 250 biyandikishije mu Ikofi. Ni ikintu turimo gushyiramo ingufu nyinshi kugira ngo tugere ku bahinzi mu mpande zose z’Igihugu. Intambwe ya mbere twateye ni iyo guteza imbere umuhinzi nubwo ari gahunda itegurirwa kugera ku Munyarwanda wese.”
Mutangana arashishikariza abahinzi gukomeza kwiyandikisha no gukoresha konti zabo z’Ikofi babitsa, babikuza, bohererezanya amafaranga cyangwa bagura inyongeramusaruro kuko bibahesha amahirwe yo kuboneka mu banyamahirwe 20 basigaje gutombora.
Umuhinzi atangira kuryoherwa na serivisi z’Ikofi akimara gufunguza konti akoresheje Simukadi y’imwe muri kompanyi z’itumanaho zikorera mu Rwanda, yandika *334*2# akemeza, agakurikiza amabwiriza.
Nyuma yaho ahabwa ubutumwa burimo umubare w’ibanga akawushyira umucuruzi w’inyongeramusaruro, akaba ari we umwemeza burundu mu bakiriya b’Ikofi.
Mutangana yakomeje ashimira abahinzi n’Abanyarwanda muri rusange bakomeje kubagaragariza ko banyuzwe na gahunda y’Ikofi.
Banki ya Kigali ikomeje kureba uburyo bwo kwagura serivisi z’Ikofi ikifashishwa mu kwishyura Mituweri, kuzigama muri gahunda y’igihe kirekire ya “Ejo Heza”, kwishyura umuriro w’amashanyarazi n’ibindi.


text:
Yanditswe na Setora Janvier
Abaturage bo mu kagari ka Migeshi mu murenge wa Cyuve , bahangayikishijwe n’ikiraro cya Nkogote ya 3 gihuza imidugudu ya Buremu na Kiviriza yombi yo mu kagari ka Migeshi kidakorwa ngo kirangire . Bavuga ko biyemeje kugikora hifashishijwe amafaranga y’ubudehe y’imidugudu 8 igize aka kagari ariko imirimo yo kugikora yarahagaze kuko hashize amezi asaga atatu ntakirongera kuhakorerwa.
Iki kiraro cya Nkogote ya 3 cyangiritse igihe cy’imvura yo muri Mata 2020 gitangira gukorwa hifashishijwe amafaranga y’ubudehe y’imidugudu 8 igize akagari ka Migeshi ariyo Buremu, Kiviriza, Kamanga, Rabika, Gakenke, Kabaya, Nyaruyaga na Mugali .Gusa imirimo yaje guhagarara bidateye kabiri kugeza na n’ubu ntakirongera gukorwa.Abaturage bavuga ko batazi impamvu yabidindije.
Bamwe mu baganiriye na VALUE NEWS bavuga ko ku ikubitiro iyi midugudu yahawe amafaranga angana n’ibihumbi magana atanu mirongo icyenda n’umunani na magana atanu (598.500 frw) akagurwamo ibikoresho birimo amabuye, imicanga, Garaviye n’ibyuma byo gukoresha ( Fer à béton). Gusa ikibahangayikishije nuko imirimo yahagaze none bakaba bibaza amaherezo yabyo.
Byatangiye kubagiraho ingaruka
Ndayambaje Théogène ni umuyobozi w’ubudehe mu mudugudu wa Buremu. Yabwiye VALUE NEWS ko kuba iki kiraro kitubakwa ngo cyuzure byatangiye kubagiraho ingaruka .
Ati ” Iyo duhetse umurwayi, tujya ku kigo nderabuzima cya Gasiza ntidushobora kunyura kuri iki kiraro ahubwo bidusaba kuzenguruka, tugaca mu mudugudu wa Nyaruyaga, tukongera tukazamuka tujya ku kigo nderabuzima. Ikindi nuko abahanyuze bari ku magare, Moto, abana n’abakuru bakunda kugwamo. Byongeye kandi, dufite impungenge ko imvura iguye n’ibi twamaze gukora, amazi yabitwara. Turasaba ubuyobozi ko bwasubukura imirimo iki kiraro kikuzura.”
Uwitwa Mukapasika Vestine ati ” Iki kiraro cyanyurwagaho n’abantu benshi barimo n’abanyeshuri, abaganga ndetse n’abajyaga kwivuza ku kigo nderabuzima cya Gasiza. nk’uwitwa Nyirantezimana Sandrine yaguyemo aravunika mbese kuva cyasenyuka kimaze kugwamo abantu benshi cyane cyane abana. Ikindi nuko iyo iyi Nkogote ya 3 yuzuye, amazi yiroha mu ngo z’abaturage. Twasaba ubuyobozi gushyiramo imbaraga kikuzura kuko kiratubangamiye cyane.”
Undi utashatse ko amazina ye atangazwa, aganira na VALUE NEWS , yagize ati ” Njyanama y’akagari yakiganiriyeho ariko Perezida wayo avuga ko guhagarara kw’imirimo byatewe n’ukutumvikana hagati y’ubuyobozi bw’akagari bwariho ariko ko Gitifu mushya yakiriye gutaka kw’abaturage ndetse yamaze no gusinya kugira ngo haboneke andi mafaranga imirimo ikomeze”.
Rwiyemezamirimo Birimana Jean Damascène yabwiye VALUE NEWS ko guhinduranya abayobozi n’amafaranga yarahari amaze kurangira aribyo byateye guhagarika imirimo ariko ko bidatinze imirimo igiye gusubukurwa.
Ati ” Amafaranga twahawe mbere angana n’ ibihumbi magana atanu mirongo icyenda n’umunani na magana atanu (598.500 frw) yaguzwemo ibikoresho nyuma ubuyobozi bw’akagari burahinduka ariko dufite icyizere ko mu gihe gito tuzasubukura imirimo kuko Gitifu mushya yamaze kudusinyira ngo tubone amafaranga yo gukomeza imirimo.”
Umunyamabanga nshingwabikorwa w’umurenge wa Cyuve Bisengimana Janvier yabwiye VALUE NEWS ko koko imirimo yo kubaka iki kiraro igiye gusubukurwa .Ati ” Nibyo imirimo igiye gusubukurwa kuko twamaze gusinyira abagomba kujya gufata amafaranga kuri Konti iri mu murenge SACCO ariko sinahamya ngo kizuzura tariki iyi n’iyi kuko bizaterwa nuko amafaranga y’ubudehe azajya aboneka. Gusa abaturage nibihangane, tubijeje ko ikiraro cya Nkogote ya 3 kizuzura vuba kuko uko tuzajya tubona amafaranga, tuzajya tuyakoresha.”
Iyo midugudu yose uko ari 8 igize akagari ka Migeshi yashyize hamwe inkunga y’ubudehe igenerwa haboneka amafaranga agera kuri Miliyoni imwe n’ibihumbi magana atandatu na mirongo ine ( 1.640.000 frw) akurwamo agomba gukoreshwa, aho ku ikubitiro hasohowe agera ku bihumbi magana atanu mirongo icyenda n’umunani na magana atanu (598.500 frw) mu gihe ku nshuro ya kabiri biteganijwe ko hazasohoka agera ku bihumbi magana atandatu na mirongo irindwi n’umunani na magana arindwi (678.700 frw) imirimo igakomeza.


text:
Itsinda ry’abahanzikazi Charly&Nina ndetse n’umuhanzi Bruce Melody basobanuye impamvu yatumye batitabira igitaramo cyo kwibuka nyakwigendera Mowzey Radio cyabaye ku wa Gatanu tariki 01 Gashyantare 2019 muri Wakanda Villa.
Igitaramo cyo kwibuka Radio witabye Imana kuya 01 Gashyantare 2018, cyateguwe na 1K Entertainment ihagarariwe na Dj Pius. Mu bahanzi bari batumiwe muri iki gitaramo Tom Close, Uncle Austin, Sintex, Amalon, Kid Gaju, Safi Madiba barabonetse mu gihe Charly&Nina ndetse na Bruce Melodie batararimbye.
Charly&Nina ndetse na Bruce Melodie babwiye INYARWANDA ko bagize impamvu zifatika zatumye batabasha kwifatanya na bagenzi
babo mu kwibuka nyakwigendera Mowzey Radio. Bruce Melodie yavuze ko yatungujwe
gahunda yo kujya kuririmba mu karere ka Musanze, abimenyesha abari bateguye
igitaramo cyo kwibuka Mowzey Radio.
Yagize ati “Ikintu cyabiteye ni uko nagize gahunda
itunguranye kuko iriya show yarimo abandi bahanzi benshi. Twari twavuganye nabo
kandi nagombaga no kujyayo ariko hari gahunda ya Leta yo kujya gusura
urubyiruko rw’i Musanze nza kubimenya ntinze ho gato. Kuko rero nari nzi ko hano
hari abantu benshi, nabisobanuriye abateguye igitaramo baranyumva.”
Yavuze ko nyakwigendera Radio yamwigiyeho ‘kutinubira ibintu bikureba'. Yakoraga umuziki awukunze birenze kuba ari akazi.
Charly amaze iminsi arwaye.
Nina (Charly&Nina) yavuze ko mugenzi we Charly amaze iminsi arwaye ari nayo mpamvu batabashije kwitabira igitaramo cyo kwibuka nyakwigendera Mowzey Radio.Yongeraho ko babimenyesheje hakiri kare abateguye iki gitaramo. Yagize ati “ Charly amaze iminsi arwaye na n’ubu ng’ubu aracyarwaye, niyo mpamvu tutaje…Dj Pius yari abizi ko Charly arwaye.”
Yavuze ko Radio witabye Imana, yari ‘afite ubwenge bwinshi cyane mu bintu bijyanye n’umuziki. Iyo mwaganiraga ngo wagiraga icyo umukuraho. Ati: "Muri studio byari byoroshye cyane, yari umuntu ufite ‘exprience’ uzi gushaka ‘melodie’ ni ukuvuga ngo byarorohaga kurushaho"
Abahanzi b’abanyarwanda baririmbye mu gitaramo cyo kwibuka Radio, bose baririmbye ibihangano nyakwigendera yakoranye na Weasel, abandi baririmba indirimbo buri umwe yakoranye na Radio. Bahurije ku kuba Radio yarabasigiye urwibutso rudasaza.
Bruce Melody yavuze ko yatungujwe gahunda ajya kuririmba i Musanze.
Inkuru bifatinye isano: Charly&Nina na Bruce Melodie babuze mu gitaramo cyo kwibuka Mowzey Radio
REBA HANO INDIRIMBO 'TUZA' YA BRUCE MELODIE NA ALLIONI


text:
Ben Bizinde Umuyobozi wa TechnoServe yatangarije Kigali Today ko biri mu gufasha abahinzi kubona ingemwe z’ikawa mu gihe ibiti byinshi by’isanzwe mu Rwanda bishaje, hakaba hari ibimaze imyaka 45.
Bizinde avuga ko mu gufasha Abanyarwanda kubona umusaruro w’ikawa yuje uburyohe bagomba gusimbura ibiti bishaje.
Umuyobozi wungirije w’Akarere ka Nyamasheke ushinzwe iterambere ry’Ubukungu, Ntaganira Josue Michael, yabwiye Kigali Today ko muri ako karere bafite ibiti by’ikawa 14,262, 205 bitanga umusaruro ungana na toni 14,983 z’ibitumbwe, na ho ibiti bikeneye gusimburwa bikaba ari 4,738, 968 mu gihe harimo gutegurwa ingemwe nshya 1, 218, 007.
Ikawa y’u Rwanda ni kimwe mu bihingwa byoherezwa hanze y’igihugu bikinjiza amadovisi menshi nk’uko bigaragazwa na NAEB.
Kuva muri Nyakanga 2020 kugeza muri Kamena 2021, ikawa yinjirije u Rwanda miliyoni 61 z’Amadolari ya Amerika avuye muri toni 15.300 zoherejwe mu mahanga, uyu musaruro ukaba ushobora kwiyongera mu gihe Abanyarwanda basimbuje ibiti bishaje.
NAEB igaragaza ko 24% by’ibiti bya kawa birenga miliyoni 99 biri mu Rwanda bishaje, bigatanga umusaruro mukeya.
TechnoServe ivuga ko ifite amafaranga azafasha ba rwayemezamirimo n’abahinzi b’ikawa kuvugurura ibiti by’ikawa bafite mu kongera umusaruro, kuko hari ibiti bidatanga n’ikiro kimwe cy’ikawa kandi igiti cyagombye gutanga nibura ibiro bitanu.
Bizinde avuga ko ingemwe ziri mu ikusanyirizo, bigamije gufasha abahinzi kubona ibiti bishya, basimbuze ibishaje,
Ati “Ibiti byinshi birashaje bifite hejuru y’imyaka 45, mu gihe kiri imbere umusaruro uzashobora kuzamuka, kuko babonye inkunga ya miliyoni 2.5 z’Amayero yatanzwe n’Umuryango w’ibihugu by’Ubumwe bw’Iburayi mu gufasha abahinzi b’ikawa kongera ubwiza bwayo hagendwe mu gutanga ubumenyi no gufasha urubyiruko kwiteza imbere”.
Ikawa mu Rwanda ihingwa n’abifite ndetse n’abakuze, urubyiruko narwo rukaba rushishikarizwa kuyihinga no kuyifata neza.
Cyubahiro Bernard, umukozi wa Gasharu Coffee Ltd mu Murenge wa Macuba mu Karere ka Nyamasheke ushinzwe kwita ku bwiza bw’ikawa, avuga ko nibura buri mwaka bohereza hamwe y’u Rwanda kontineri eshanu, icyakora akavuga ko habayeho gusimbuza ibiti bishaje umusaruro ushobora kwiyongera.
Agira ati “Ibiti bishaje birabangamye kuko bimaze igihe, tugerageza gukorana n’abahinzi nibura buri mwaka dutanga ingemwe ngo abaturage bavugurure ikawa, kuko ibiti bishaje ntibitanga umusaruro mwinshi”.
Bamwe mu bahinzi bavuga ko bafite ibiti birengeje imyaka 40 kandi bashima kuba bisimbuzwa.
Gakuru Elizabeth w’imyaka 60, avuga ko yahinze ikawa muri 1973 amaze gushyingirwa kandi n’ubu ikimuha umusaruro n’ubwo itera cyane.
Gakuru avuga ko afite ibiti ibihumbi 2 bimuha umusaruro kandi yatangiye urugendo rwo kubisimbuza ibiti bishyashya, aho amaze gutera ibiti 1,000 yahawe.
Agira ati “Ikawa nayihinze maze umwaka nshyingiwe, gusa yangejeje kuri byinshi birimo amasambu, kugura ibindi bipimo by’iwaka ndetse nigisha abana, n’ubwo bishaje natangiye gahunda yo kubisimbura kuko namaze gutera ibiti bishya bizasimbura ibyo nateye kera”.
Munyendamutsa André atuye mu Kagari ka Raro mu Murenge wa Kanjongo, avuga ko yatangiye guhinga ikawa mu myaka 20 ishize kandi yatumye yagura ubutaka yari afite.
Ati “Nahize ku buso buto, uko ikawa yeze nkagenda ngura nongera ubuso, mva ku biti 500 ngera ku biti 1000, none ubu ngeze ku biti 7,000 kandi nifuza kugira ibiti ibihumbi 10, kugira ngo njye nshobora kwinjiza nibura miliyoni 12 ku mwaka. Umusaruro uzajya umpemba nibura miliyoni ku kwezi”.
Munyendamutsa avuga ko mu biti 7000 afite, ibiti 4,000 ari byo bishaje na ho ibiti ibihumbi 3 ni bishya kandi yasabye no kongererwa izindi ngemwe.
Uretse kuvugurura ingemwe z’ibiti, umuryango TechnoServe uvuga ko wongerera abahinzi ubushobozi mu kwita ku bwiza bw’ikawa.
Abahanga bakurikirana ikawa y’u Rwanda bavuga ko ibiti bivuguruwe, ndetse hagakoreshwa ifumbire ihagije umusaruro warushaho kwiyongera.